qundao/data-zh-poetry huggingface dataset:
二老叹·其一
作者：宋荦
朝代：清
体裁：古风

维汉二千石，爵高权亦专。龚黄有遗烈，千载扬简编。我行见太守，名郡俨神仙。出入拥旌旆，道路恒喧阗。簿书委官阁，日午犹宴眠。万金设僧饭，百金开歌筵。遂将惟正供，挥霍如流泉。昨奉大府牒，责算库藏钱。漏卮其何补，称贷及市廛。百端索属吏，汤火相熬煎。稍稍囊橐充，又复事管弦。元宵观火树，一树值十千。旁人为太息，座上方陶然。嗟哉此一老，霜华已盈颠。但恣己所欲，不问民颠连。朝廷有功令，煌煌日丽天。何事位邦伯，袖如充耳焉。爰为一老叹，用代相鼠篇。
二老叹·其二
作者：宋荦
朝代：清
体裁：古风

征商维古制，本抑逐末人。岂意当关者，竟同虎豹蹲。朝出楚江道，帆樯蔽通津。正值节使出，冠盖如云屯。仆从何赫奕，登舟来算缗。爰有吴地贾，丝絮前具陈。苛计溢铢两，遂撄节使嗔。敲扑等剧盗，仍责赎罪银。税一罚乃百，敢不俛首遵。扬扬方得意，归誇筵上宾。嗟哉此一老，贵游名誉振。胡为迟暮年，惟与阿堵亲。倒行而逆施，睹此怆心神。再为一老叹，愿勿效其颦。
人日出郭从响水闸过南溪寺观先文康诗版晚至观音禅院流连竟夕东郊之游萧然物外不必深林峻岭也同悔人作
作者：宋荦
朝代：清
体裁：古风

人日新霁宜游骋，饭罢儿童再三请。东郊策马一放怀，何必深林与峻岭。河冰将泮沙路融，昨日风霾息馀猛。曲渚桃菜流光催，卬首天涯叹浮梗。晴云敛尽气乍暄，拟脱敝裘兼露顶。城隅响闸翻瀑花，匡庐开先到俄顷。霆飞雷斗耳欲聋，大是奇观要细领。回堤迤逦野意多，老树长河背万井。吏人莫进宾从佳，旁午盘桓忽斜景。招提访旧罘罳倾，削磴虽存待重整。周旋杖履三纪馀，版上一诗还记省。如人短柏谁手栽，不见参天旧文杏。伤心斗室绳床悬，那得老僧同说饼。壮岁已过讶抱孙，仍啜香台一瓯茗。低徊欲噪林际鸦，更寻南邻初地静。水精域里欣慕生，禅理贸然金在矿。天童老人夙所钦，讵意空堂睹留影。龛前再拜思皈依，如汲深泉乏修绠。起登佛阁临沙湾，云水瀰漫与天永。无终山色拂地来，俨对佳人晚妆靓。言归衙斋闭户吟，簿书且喜早春屏。侧理狂草作蛇盘，蜡梅吹香灯炯炯。此情惟有朱髯知，宁顾旁人怒生瘿。
仁孝皇后挽诗
作者：宋荦
朝代：清
体裁：五言律诗

曳绨传大内，驾凤忽层霄。天付储君重，人思壸范遥。沾襟劳圣主，执绋走官僚。忍见芳春日，陵花带恨飘。
介子弟重葺西湄别墅漫赋
作者：宋荦
朝代：清
体裁：五言律诗

已辟台边径，还开水面堂。沧波当槛绕，白鸟傍人翔。岁月消渔艇，云山借女墙。啁啾丝竹在，感旧泪沾裳。
介维将解缆为风雨留一日再赋送
作者：宋荦
朝代：清
体裁：五言律诗

江上惊飙起，征帆未许扬。幽兰留闭户，疏雨对持觞。怊怅秋屏阁，逢迎问政堂。月明修玩事，千里望佳章。
从寺僧借楞严经
作者：宋荦
朝代：清
体裁：七言绝句

经时俗韵得针砭，白板禅扉月影纤。三尺文书且高阁，却从老衲借楞严。
从石公觅写洛神图诗以代简
作者：宋荦
朝代：清
体裁：七言绝句

开士丹青妙入神，应知顾陆是前身。澄心片纸收藏久，乞写陈思赋里人。
以文休承定园禅定图赠开先渊公因题二绝句·其一
作者：宋荦
朝代：清
体裁：七言绝句

文家画手数休承，几笔秋山得未曾。黄茅龛子空林下，此际谁参最上乘。
以文休承定园禅定图赠开先渊公因题二绝句·其二
作者：宋荦
朝代：清
体裁：七言绝句

老僧爱画入骨髓，小幅携归敷浅原。拾松煮瀑生涯在，解道渊公即定园。
以方竹杖赠悔人作短歌
作者：宋荦
朝代：清
体裁：古风

宁州方竹亦一奇，截以为杖良所宜。四棱独异碧筱簜，七尺谁琢黄琉璃。杖兮我把朱髯饷，相扶直到庐山上。劝君慎勿规而圆，本色一改不值钱。
仲秋送僧还金陵
作者：宋荦
朝代：清
体裁：五言律诗

几载南湖上，开池种白莲。又飞梁苑锡，去汎秣陵船。茅店清斋晚，枫林野兴偏。中秋应到寺，趺坐月明天。
会昌九老图歌
作者：宋荦
朝代：清
体裁：古风

香山老仙风流客，致政归来洛阳宅。合樽尚齿招六贤，拖紫纡朱尽头白。后来方外两令威，年貌绝伦并几席。九老八百十六岁，此会人间信创获。赋诗纪事绘作图，顿使千秋仰高躅。或琴于榭棋于舟，或展图书互探索。衣冠嵬峨须眉古，童仆清妍户庭寂。一亭林际更幽閒，落叶频扫莓苔积。画画者谁天机精，写出冲襟洽泉石。流传妙迹到绍兴，宸翰挥洒生颜色。吴兴巴蜀竞题名，秘玩棠村抵荆玉。老夫何幸得拜观，一段零缣神奕奕。会昌典刑令人钦，岂独宝此粉与墨。我膺旄节近县车，抚卷归欤念转迫。几时结社渌波村，也效耆英踵其迹。
何次德见过漫堂感赋
作者：宋荦
朝代：清
体裁：七言律诗

厨俊英游幸拍肩，喉瀛鞭弭共周旋。缁衣需次仍遗老，白首重逢话往年。柳暗隋堤花是雪，月明篴步酒如泉。云烟过眼嗟三纪，疏雨青灯一惘然。
何雪渔冻章
作者：宋荦
朝代：清
体裁：古风

雪渔运铁笔，邈焉追嬴政。片石栗以温，摩挲得缮性。玉局昔有言，玩之足去病。
余四十七年前与候官谢孝廉尔元订交辇下后尔元自柳州司理归余正判黄州盘桓数日而别又二十馀年弃世今其子孝廉清裁令武进得所著岭外诗读之感悼慢赋二首·其二
作者：宋荦
朝代：清
体裁：七言律诗

负笠支筇蹑九仙，生天灵运遂多年。清诗岭外遗编在，明月楼头旧梦牵。继起两家堪慰藉，归耕一老尚迍邅。方塘斜日行吟处，肠断西风堕白莲。
余家东斋棕榈一株花开最盛偶读岑嘉州对酒棕花香之句怅然有作
作者：宋荦
朝代：清
体裁：七言绝句

三径当年兴不疏，幽花簇簇爱棕榈。晴窗偶读嘉州句，一倍春风忆草庐。
佛桑
作者：宋荦
朝代：清
体裁：七言律诗

殷红朵朵閒轻黄，花起重楼叶是桑。过岭定知梅逊色，殢人何必蕣生香。鹧鸪啼处纷愁态，瘴疠开时烂晓妆。珍重炎州来异种，休将玉蕊说唐昌。
使院即事示介维
作者：宋荦
朝代：清
体裁：七言律诗

双江如箭聒斜阳，一发中原是故乡。狼藉芭蕉堆径绿，分明橘柚饱霜黄。杯酬木客山中句，衣染黎人海外香。好趁瘴消秋雨后，幽岩振策共钱郎。
使院新构成恭悬清德堂赐额适至儿南宫捷音至
作者：宋荦
朝代：清
体裁：五言律诗

池北新堂启，恭逢赐额来。殊恩嘉旧德，重地愧凡才。赋客追随过，林花次第开。老怀添慰藉，送喜又燕台。
使院池上构小桥待和公漫赋一绝
作者：宋荦
朝代：清
体裁：七言绝句

秋水蒹葭极望遥，新成略彴一相邀。他时应有閒人说，使院墙东处士桥。
倭漆桃香盒
作者：宋荦
朝代：清
体裁：古风

鸦翎腾鉴光，奁具肖有蕡。金泥映螺彩，遥从海峤分。龙涎宜尔贮，果园奚足云。
偶得黄鲁直游青原山寺诗石刻后有施愚山跋同愚谷次韵
作者：宋荦
朝代：清
体裁：古风

雪霁天宇肃，南荣绝纤埃。俯摘菜甲嫩，仰睇斗柄回。适得涪翁碑，远自青原隈。冲襟有深契，悬玩耳目开。太史玉局亚，旷代称瑰材。迁谪被党祸，所遇良足哀。结伴游宝坊，振笔题荒崖。高风留至今，攀附无梯阶。遗碑嵌垩壁，千年覆华榱。好事宛陵叟，慇勤涤尘埋。磨墨榻万本，汎览遍九垓。鸣呼此词翰，下士恒嫌猜。繄余晚笃嗜，披寻到根荄。寒夜集胜友，法鉴倾深杯。官样脱已尽，狂叫忘形骸。缅当挥洒时，气将涧壑摧。宜与颜平原，名山相追陪。我辈今且乐，鼓角消喧豗。发扬西江派，眼底驱淫哇。须知元和脚，翻与钟张偕。卷持入宦橐，西陂归去来。对作骆驼坐，吟同辘轳催。漏残缺月上，庭鹤双徘徊。
偶读江湖长翁诗有西江米㯺丝作窝之句适午饭有此欣然为长句用原韵
作者：宋荦
朝代：清
体裁：古风

天阴对画向霜壁，嗒然移情忘午食。西江米㯺丝作窝，妙句偶检长翁册。朅来厨娘适进此，风味殊佳惊创得。我家西陂十顷麦，芃芃每爱没牛膝。饼盘麨碟饱农夫，至老不见长腰粒。况此粉之复缕之，茧绪逊工玉逊德。芼以姜橙点醯酱，放箸萦回定千尺。饭罢江楼望江甸，如毯新秧风策策。
偶阅梁书陈伯之传云暮春三月江南草长杂花生树群莺乱飞檃括其词作绝句一首
作者：宋荦
朝代：清
体裁：七言绝句

三月江南正好春，水如碧玉草如茵。杂花生树莺飞乱，一段风光恼杀人。
僧房即事同周鱼服使君
作者：宋荦
朝代：清
体裁：五言律诗

雨过莓苔净，禅房暑气徂。高林翻乳燕，盆小簇新蒲。画识吴装妙，诗传楚调孤。故人游屐远，山水话苍梧。
儿至奉使黔阳计程当过郑州遥望赋此
作者：宋荦
朝代：清
体裁：七言律诗

冲炎乘传相骅骝，天外黔阳路漫悠。山水方滋新句得，文章有事素怀酬。回瞻北阙增惶恐，近接西陂敢滞留。好待秋深瓜果熟，张筵四世听吴讴。
元夕口号
作者：宋荦
朝代：清
体裁：七言绝句

纸灯挂壁酒盈杯，草草元宵又一回。解道流年随手过，梅花如豆已全开。
元曰叠前韵
作者：宋荦
朝代：清
体裁：七言律诗

乡心昨夜醉能抛，晓色云山媚近郊。几载承明违伏谒，九天仙乐忆悬匏。印生绿字閒铃阁，架引红蔷缀鸟巢。怪道轻裘还欲脱，西江风物接南交。
六境图咏 其一 洗墨池
作者：宋荦
朝代：清
体裁：古风

畴昔判黄州，一官同泛梗。江山乐清旷，俯仰客怀永。东坡洗墨池，芜没无人境。爬剔出神瀵，一泓浮翠荇。岂惟存旧迹，兼可逐清景。好风澹荡吹，几席沦涟影。幽人对如鹄，瓯香时啜茗。蛙口食墨黑，臆说堪笑屏。别来三纪馀，几思驾烟艇。
六境图咏 其三 潞亭
作者：宋荦
朝代：清
体裁：古风

观察通潞日，奔走苦近畿。束带欲大叫，如马困缰鞿。偶值公事了，一水弄烟霏。缚亭延古意，四顾来清晖。红蕖参白鸟，到眼趣不稀。谁言塞垣近，江乡此庶几。遂多酬倡什，宾从有光辉。湖庄清夏图，夺取惟王翚。孤山云外塔，相望仍依依。
六境图咏 其二 忘归岩
作者：宋荦
朝代：清
体裁：古风

姚江千载人，看山有癖好。棨戟虔州时，游屐遍云峤。幽岩傍通天，几度展孤眺。大书刻石壁，公怀何浩浩。我来追高躅，一杖凌奔峭。修篁被邃谷，森耸千幢纛。水穷云起处，默坐领其要。夕阳促栖翼，灵籁发䆗窱。而我亦忘归，苏门继清啸。
六境图咏 其五 烟江叠嶂堂
作者：宋荦
朝代：清
体裁：古风

晋卿有珍图，曰烟江叠嶂。玉局最心折，品在李郭上。朅来章江滨，放眼得画状。沧波带翠巘，千里列屏嶂。堂开古寺中，佳处快所向。三日一登临，五日一酬唱。嵯峨滕王阁，较此逊奇创。白鸥閒似我，来往随荡漾。琅琊老尚书，节督诧别样。
六境图咏 其六 沧浪亭
作者：宋荦
朝代：清
体裁：古风

移节来三吴，我还用我法。所愿风俗淳，坐许泉石狎。访古得沧浪，澄明比苕霅。空亭复旧观，屋宇施版锸。牡丹俨风鬟，荷叶展罗箑。故物补棋盘，韵事添琴匣。游人联袂来，名胜虎丘压。英英子美魂，吟啸定不乏。图成当年谱，画手颇称甲。他日归西陂，还倩写放鸭。
六境图咏 其四 鹊华秋色堂
作者：宋荦
朝代：清
体裁：古风

济南山水佳，城郭烟岚环。鹊华好秋色，鸥波貌双鬟。我官日两衙，尽在紫翠间。故人额我堂，见者为怡颜。拟携红藤杖，刻意穷跻攀。无何置之去，欲赋诗思艰。冷云与残照，幽梦恒相关。高吟沟笥箧，千年妒遗山。
六月苦旱忽蒙恩赐御笔书扇二柄旋得大雨恭赋纪事
作者：宋荦
朝代：清
体裁：古风

火云烧空何赫赫，是处山田尽龟坼。千村望雨农歌劳，职在封圻忧惧迫。忽惊宠命九霄临，习习清风传蓟北。近臣捧赍宝光歊，御书二扇蒙天锡。老臣拜罢敬展观，凤泊鸾飘双拱璧。其一御制省刑诗，仁民德意殊恻恻。背写杂花艳有香，紫檀细股穷雕饰。其一白檀嵌美玉，尺馀宫扇真创获。谛视名画属徵明，玉帐山铭圣人迹。动摇炎暑讶迸退，到眼阴云渐四塞。凉飔急雨如愿来，原隰匀匀沾濊泽。从此南国庆丰登，野老恬熙安作息。须知太平有本原，端自吾皇手中得。
冬夜寄怀汪苕文民部
作者：宋荦
朝代：清
体裁：五言律诗

夫君江左彦，郎署久栖迟。傲骨今人少，雄文后世知。别离惊节序，京国忆追随。搔首寒宵里，梅花正满枝。
冬夜漫堂文宴同王令贻用章八元新安江行韵
作者：宋荦
朝代：清
体裁：五言律诗

舫斋依老树，有客共维梢。笭箵怀渔具，蒲团愧鸟巢。杯深孤月晃，屏曲冻梅交。一段婆娑兴，将无候吏嘲。
冬夜留周屺公漫堂小饮用山谷答秦少章乞酒韵
作者：宋荦
朝代：清
体裁：古风

我本湖海客，苦为吏事拘。眠食簿领内，渐与文翰疏。牙签不触手，空罗千卷书。之子远见过，寒夜留清娱。新篇气浩瀚，如水奔归墟。故疾逢虾蟹，使我啸咏舒。起步霜砌月，更剪官园蔬。漫歌骥伏枥，且为倾百壶。缅同苏州宴，还招骚雅徒。
冬夜示弟介山儿至用放翁同子坦子聿游湖中诸山韵
作者：宋荦
朝代：清
体裁：古风

旷怀托张融，我屋俨舴艋。案头仇沼石，崒嵂作峰岭。休日岁云暮，小憩无人境。侧身望故园，南湖渺千顷。拍波羡凫鸭，渐乐春昼永。未遂汗漫游，聊得尘鞿屏。观梅设茗宴，远汲天坛井。地炉添榾柮，念此幽花冷。骨肉共情话，壁闪孤灯影。空阶积残雪，中夜光炯炯。清诗和放翁，工拙心自领。置笔落二毛，还期践箕颍。
冬日小沧浪同朱竹垞送张超然冯文子汪武曹右衡韩祖语张日容顾侠君冯孟容吴卫猗蒋扬孙慕苍玉公车北上儿至筠同行用方千寄吴磻韵
作者：宋荦
朝代：清
体裁：五言排律

茂苑才欣接，天台赋已成。诸生方振翮，一老待归耕。邓尉传梅信，胥江杂雨声。帆樯乘涨发，冠佩切云行。好赴春官验，无烦别恨生。须知齐稷契，莫止羡科名。冻月窥檐白，沧溪映酒清。关山双毂转，京国一军惊。杏蕊当春日，音书望帝城。腾骧随骥騄，何限嘱儿情。
冬秀堂偶述
作者：宋荦
朝代：清
体裁：古风

我家微子裔，宋中聚族处。高曾并隐沦，老屋庇风雨。后来递修葺，稍稍添廊庑。先子致政归，人比谢公墅。楼阴侧垒石，巉岩起庭户。当年手植松，根下无寸土。盘孥逼层霄，点缀红榴妩。迄今六十年，见者舌为吐。傍有曾祖遗，婆娑羊枣树。望去咫尺间，似欲相尔汝。近启冬秀堂，陶公句有取。峨峨午亭笔，凤鸾势轩舞。我老赋遂初，偃偻守旧矩。圣人赐西陂，盛事高千古。乐春过盘洲，幽亭峙风渚。实以张君赐，匪敢越祖武。几日春风来，杏花绽孤屿。九老缅高会，我将继而举。
凤凰台上忆吹箫·题周昉宫人调鹦鹉图
作者：宋荦
朝代：清

宝髻盘云，绛绡笼雪，内家妆束风流。向石边小憩，藏却钿钩。还有侍儿执扇，苔径里、映带温柔。伤心也，杏花在手，凝盼枝头。啾啾。绿衣娘子，爱惜杀春光，芳树能留。好教将言语，等待宸游。似欲殷勤重问，长门赋、汝会吟不。摩挲叹，一方素练，貌尽宫愁。
凤楼春·长安寄怀刘山蔚，用见赠原韵
作者：宋荦
朝代：清

记得早莺啼。红杏初飞。宋城西。旗亭别路草萋萋。回首处，暮烟迷。独有河梁投赠句，任远道相随。酌酴醾。醉后何为。行歌燕市，故人天末，几番恼杀分离。吹面曲尘，素衣今已化缁衣。中宵无寐，千种思惟。
出郭
作者：宋荦
朝代：清
体裁：古风

出郭行未远，林壑相因依。散步发逸兴，茅茨带斜晖。牛羊下前坡，一一望柴扉。径转桃李熟，溪平鲂鱮肥。翠荇牵且流，小燕止复飞。时见村中人，持竿坐渔矶。即此堪怡悦，攘攘竟安归。
刊补施注苏诗竟于腊月十九坡公生日率诸生致祭
作者：宋荦
朝代：清
体裁：古风

文章气节眉山苏，高名岳岳惊凡夫。七百馀年余欣慕，梦中恒接鬑鬑须。公厄一时死不朽，遗编学者多沾濡。诗注吴兴最称善，梅溪旧本徒区区。断简搜得费补缀，邵冯顾李儿至俱。刊成恰当公生日，岁暮霁景堪欢娱。招邀名士肃下拜，小沧浪挂笠屐图。黄鸡花猪荐夙好，亦有蜜酒盈杯盂。左图右书歊宝气，霓旌髣髴来云衢。顾余江湖久放浪，长安馈岁每岁无。似闻家僮相窃笑，媚兹一老毋乃迂。粗官自审亦良怪，行事动与今人殊。且同我辈永今夕，缺月皎皎县墙隅。短劄急报渔洋老，应有好句酬狂奴。
刘鸿胪歌
作者：宋荦
朝代：清
体裁：古风

宣城刘公名光扬，年过六十鬓发苍。一身落拓仅三尺，双瞳如水分毫芒。十年海内盛翰墨，短碣丰碑尽镌刻。琅华馆与快雪堂，至今处处生颜色。忆昔先皇天纵才，临池学书何勤哉。宸翰精妙古无比，上与云汉同昭回。犹云绝技必古人，穷搜墨宝前具陈。真迹双钩上文石，扬也奉诏无逡巡。玄秘塔，九成宫，经年摹勒何其工。纵横波磔无遗憾，本来面目将无同。拓成匍匐瀛台奏，至尊含笑当清昼。赐金赐绢皆固辞，赐官拜受诚希觏。官列鸿胪承帝眷，从兹出入文华殿。退朝常得奉宸游，日下人争识君面。无何龙驭忽升遐，薄俸虽存罢晓衙。疲驴漫走长安道，手持御墨卖谁家。岁云暮矣卧茅庐，车马萧条故旧疏。无限伤心堪洒泪，柴门犹自署鸿胪。
初冬夜集联句
作者：宋荦
朝代：清
体裁：古风

羁栖欲何为，不如行荷锸。筇倦招提游，饮爱文字洽。晚照横苍山，凉风吹白帢。稻芒蟹初擘，松床酒新压。残菊映深杯，狂言递相狎。人皆白社侣，诗竞黄池歃。妙画鉴东丹，归人忆巫峡。西曹最喜斋，北陆巧当祫。霜威逼檐牙，星芒动帘押。不妨乘兴哦，未中考功法。煖思汉庙酎，冷畏尧厨萐。卮漏川灌河，气壮兕出柙。暂尔贤圣中，讵必金貂插。采隐梦庐霍，泛宅羡苕霅。斗室即江湖，拍浮类凫鸭。旅怀欢已忘，险韵句偏恰。天马行馺娑，海鲸动呀呷。声殷雷破壁，势急帆出夹。纵横字屡乙，跌荡颜能甲。铭镵聱叟樽，书留老妪箑。久企松子游，无事宣公劄。稍闻动鼍鼓，曾否热羊胛。勿惮金吾诃，重沽钱未乏。
初冬过沧浪亭寄尤悔庵
作者：宋荦
朝代：清
体裁：七言律诗

沧浪亭畔刈稻了，倚杖看山又此回。野水雁飞荷叶烂，故乡花送牡丹来。经营是处宦情别，歌板古人生面开。寄语西堂八十叟，石栏点笔待追陪。
初至西陂寄长安诸子用东陂松风亭韵
作者：宋荦
朝代：清
体裁：古风

有脚不踏渌波村，清境往往萦梦魂。今年得请返旧隐，烟水顿洗双眸昏。堂开鱼麦宛世外，略彴近接乐春园。穿花时见孤鹤舞，倚石偶把残书温。空亭林月散清影，祇疑海上升朝暾。孤篁行药遵野岸，扁舟吹笛归衡门。故人天末几怅望，得句难共伧父言。沧浪琴僧期过我，西陂春熟开芳尊。
别张长人十九年矣远道新篇见赠依韵奉答
作者：宋荦
朝代：清
体裁：七言律诗

蝶梦蘧蘧感岁年，每逢秋雁望书传。梅川丰格谁堪拟，鲁壁灵光世共怜。品墨雪堂疏雨夜，扪碑赤�晚风前。诗来又得题襟乐，依旧低头愿执鞭。
别陈相国说岩三十年矣丙戌春启事西苑共话旧游猥蒙赠诗依韵奉答兼寄阮亭司寇
作者：宋荦
朝代：清
体裁：七言律诗

英游往日共论诗，写意开心托素知。一去江湖惊浩荡，重来京国叹衰迟。绿杨上苑闻钟处，红药香风入座时。赢得藤阴投赠句，却教蚕尾寄遐思。
别院二首·其一
作者：宋荦
朝代：清
体裁：五言绝句

别院如山静，旗门鼓不挝。往来行乐地，开遍蜀葵花。
别院二首·其二
作者：宋荦
朝代：清
体裁：五言绝句

捣酱收梅子，移栏避笋芽。也知公事少，清课近来加。
北兰僧房半閒余题诗处也悔人仿曹峨眉司成为王阮亭司马题渔洋诗屋例署为绵津诗屋系以断句余愧不敢承漫为赋答
作者：宋荦
朝代：清
体裁：七言绝句

绵津三舍避渔洋，诗屋新题讵敢当。祇好罢官诗也戒，蒲团分据已公房。
千秋岁·赠王子丹麓五十初度，奉次原韵
作者：宋荦
朝代：清

韦编三换。一石才过半。丘壑性，终难变。传文洛纸贵，顾曲吴绫贱。便便也，撑肠柱腹皆奇卷。日起花砖晏，短发梳还乱。追往事，休增叹。杯螯左右手，便是长生愿。君不见，丹楼百尺仙居幻。
午亭先生扈从南行途次以鸿篇见寄次韵奉答
作者：宋荦
朝代：清
体裁：古风

淮泗议疏凿，六御临长川。左右资良弼，诏附龙舸前。风帆漾春旭，信宿经清源。省务阻瞻送，津鼓怀渊渊。我公发高唱，顿息回波諠。遥枉琳圭赠，坛坫俨周旋。生平鄙吝消，端赖云陛贤。申章企会合，白首情弥敦。
南昌抚署斋联
作者：宋荦
朝代：清
体裁：联

云白峰青，焕发庐山真面目；蛟腾凤起，扢扬滕阁旧风流。
南歌子·题吴门清河女子花鸟
作者：宋荦
朝代：清

写鸟能生动，描花吐艳姿。深闺纤指露清奇。不数黄荃崔白画家师。倦倚红红笔，愁凝小小眉。莫教风雨妒胭脂。留待双双富贵白头时。
南浦·登滕王阁
作者：宋荦
朝代：清
体裁：词

高阁尚岿然，背江城、俯瞰东流朝暮。双桨溯波来，登临好、襟带风烟无数。断霞缥缈，孤飞犹是当年鹜。潭影悠悠浑不定，送尽几番歌舞。最怜词客消沈，有残碑剥落，半敧古础。胜地走戈铤，帆樯集、乍息一天鼙鼓。倚栏呼酒，黄昏还听涛声怒。归去篷窗明月上，照我醉眠南浦。
南浦·登滕王阁
作者：宋荦
朝代：清

高阁尚岿然，背江城、俯瞰东流朝暮。双桨溯波来，登临好、襟带风烟无数。断霞缥缈，孤飞犹是当年鹜。潭影悠悠浑不定，送尽几番歌舞。最怜词客消沉，有残碑剥落，半欹古础。胜地走戈铤，帆樯集、乍息一天鼙鼓。倚栏呼酒，黄昏还听涛声怒。归去蓬窗明月上，照我醉眠南浦。
卢师山歌用东坡游径山韵
作者：宋荦
朝代：清
体裁：古风

尘迹却扫寻名山，浑如涸鲋投长川。特访卢师径榛莽，欣从法界相周旋。惟师初自江南至，扁舟容与凌重渊。舟所止处便趺坐，卓锡辟地兹山巅。至今古洞留短柏，还看绕坐开青莲。左右二龙为弟子，行雨想像腾蜿蜒。始知是物具佛性，岂有达士讥恭禅。孤亭俯涧树森立，黄楝初发榆飘钱。我来驻展一长啸，铺茵爱听松风眠。远望麦畦作翠毯，空天明灭飞乌鸢。人生有涯乐且乐，奚取白发恒忧煎。况我少无适俗韵，每于丘壑求安便。竟须诛茅随衲子，挹泉嚼蕊心陶然。那能苦恋太仓米，局蹐辕下嗟年年。
即事六首·其一
作者：宋荦
朝代：清
体裁：七言绝句

两年宦况一囊诗，尽日都为啸咏时。欲向前厅了公事，二三老吏正围棋。
即事六首·其三
作者：宋荦
朝代：清
体裁：七言绝句

东斋不复似官衙，竹径松扉兴自赊。最是园丁能解事，黄昏时节课浇花。
即事六首·其二
作者：宋荦
朝代：清
体裁：七言绝句

危楼百尺向江开，把酒登临日几回。隔岸樊山能好我，故将青翠入窗来。
即事六首·其五
作者：宋荦
朝代：清
体裁：七言绝句

雨过山光翠且重，一轮新月挂长松。吏人散尽家僮睡，坐听寒溪古寺钟。
即事六首·其六
作者：宋荦
朝代：清
体裁：七言绝句

聚宝山头日已曛，閒寻怪石踏飞云。牧童樵子相传说，拾得应来献使君。
即事六首·其四
作者：宋荦
朝代：清
体裁：七言绝句

土定盘中堆茉莉，汉铜壶内侵荷花。垂帘静对郭熙画，散发频倾阳羡茶。
即席奉送念东先生还山联句二首·其一
作者：宋荦
朝代：清
体裁：七言律诗

莫教严漏促行觞，好月迟来纵我狂。九老几人归洛社，五言今日赋河梁。还山白首身犹健，爱客清尊夜未央。他日登临重相忆，平泉风物辋川庄。
即席奉送念东先生还山联句二首·其二
作者：宋荦
朝代：清
体裁：七言律诗

潇洒由来属乐天，旷怀今复见菑川。香山旧隐人归去，长庆新诗世久传。才罢朝参翻独笑，频耽野饮纵高眠。劳君三叠殷勤倡，我已风尘四十年。
又奉答题烟江叠嶂堂绝句二首次原韵·其一
作者：宋荦
朝代：清
体裁：七言绝句

茅堂树色隐重湖，堪入营丘水墨图。编篱开径年来事，却恨渔洋志里无。
又奉答题烟江叠嶂堂绝句二首次原韵·其二
作者：宋荦
朝代：清
体裁：七言绝句

勾留初地对江湖，功业韩林敢浪图。诗罢老僧同啜茗，风流龙井未全无。
古庙
作者：宋荦
朝代：清
体裁：七言律诗

崚嶒古庙坐荒岑，神鬼森罗玉座深。画壁旌旗閒自动，雕檐松柏昼长阴。行人十里闻钟至，怪鸟三更入户吟。欲问何王香火地，螭碑零落土华侵。
同介维至儿丰台看芍药迟梁药亭蒋京少不至用东坡定惠院寓居月夜偶出韵
作者：宋荦
朝代：清
体裁：古风

殿春花发作胜游，折简邀宾自前夜。微雨才过晓风轻，一路看松马频下。出城正值分秧天，田类僧衣暗泉泻。绿杨桥外小坞幽，林隙遥怜一枝亚。亭开烂漫云锦堆，竹几绳床许相借。深杯潋滟那忍辞，到眼花开又花谢。蓬蒿二仲怅莫同，钱起吟鞭来隔舍。和诗髣髴双江滨，但少黄柑与红蔗。盘空硬句击钵催，櫜鞬周旋吁可怕。淋漓醉墨写短墙，野老来看任嘲骂。
同儿至联句后戏成一绝
作者：宋荦
朝代：清
体裁：七言绝句

解道能文是虎儿，天涯岁暮共深卮。三年宦况惟今乐，雪夜联吟孔雀诗。
同叶子吉张素存二太史王阮亭民部游安亲王园时王南征闭门不得入还过韦公寺和阮亭作
作者：宋荦
朝代：清
体裁：五言律诗

竟阻寻幽兴，空携作赋才。开樽思兔苑，杖策过香台。画栋秋云隔，松关暮雨催。南征闻奏捷，飞盖会追陪。
同周屺公过杨士佳草堂因寻黄茅冈放鹤亭诸胜和酬士佳见赠元韵
作者：宋荦
朝代：清
体裁：五言律诗

为看君家竹，同携胜友过。门前寻古迹，山顶瞰长河。鹤去空亭在，冈回怪石多。一樽兴废感，俯仰醉颜酡。
同弟介山儿至守岁用放翁夜闻湖中渔歌韵
作者：宋荦
朝代：清
体裁：古风

堂上煜煜然松明，千家爆竹同一声。地炉暄暖共守岁，门帖烂漫香烟萦。嗟余几年逢此夕，风雪僵卧长安城。天涯骨肉今在眼，有酒奚用琵琶筝。中夜盘餐逮僮仆，劳以大斗谈乡情。行骑瘦马谒阊阖，干戈才罢滇南征。太史正议郊庙乐，凤来阿阁卿云横。座右忽睹浯溪颂，愧无此笔歌升平。
同谭长益周广庵玉叔兄游焦山暮宿海云堂四首·其一
作者：宋荦
朝代：清
体裁：五言律诗

不负名山约，登临快此时。片帆投断岸，斜日到荒祠。江俯盘龙窟，人寻瘗鹤碑。长风来万里，倚杖步迟迟。
同谭长益周广庵玉叔兄游焦山暮宿海云堂四首·其三
作者：宋荦
朝代：清
体裁：五言律诗

竹响参差发，松阴远近舒。长歌传涧壑，归路俯空虚。梵放云堂静，樽开海峤孤。坐閒饶古迹，风调辨才殊。
同谭长益周广庵玉叔兄游焦山暮宿海云堂四首·其二
作者：宋荦
朝代：清
体裁：五言律诗

三诏高风在，千秋讵可攀。烟霞留古洞，江海荡空山。绝壁飞萝挂，深林暮鸟还。振衣峰顶上，渔唱起沙湾。
同谭长益周广庵玉叔兄游焦山暮宿海云堂四首·其四
作者：宋荦
朝代：清
体裁：五言律诗

一榻山房静，灯光四壁开。惊涛天外转，残月夜深来。极目尘喧隔，惊心岁序催。白莲期结社，禅诵傍香台。
后园六绝句·其一
作者：宋荦
朝代：清
体裁：五言绝句

官事自棼如，我怀何容与。斜日后园中，閒关听鸟语。
后园六绝句·其三
作者：宋荦
朝代：清
体裁：五言绝句

阿段荷锸来，开畦花台右。老翁一饱馀，小试种菜手。
后园六绝句·其二
作者：宋荦
朝代：清
体裁：五言绝句

牡丹故园种，䰀鬌香鬟开。传呼吏人至，共我看花来。
后园六绝句·其五
作者：宋荦
朝代：清
体裁：五言绝句

种藕向清池，来看日几匝。新叶小如钱，呼童打花鸭。
后园六绝句·其六
作者：宋荦
朝代：清
体裁：五言绝句

西轩几席幽，砌上苔痕留。焚香此独坐，偶似韦苏州。
后园六绝句·其四
作者：宋荦
朝代：清
体裁：五言绝句

几日春欲老，空林新绿加。乍惊残雪在，零落绣毬花。
吟窝小集赋赠悔人用杨铁崖在彝斋试新制铁颍韵
作者：宋荦
朝代：清
体裁：七言律诗

髯也嵚嵜有高格，谈风不让过江贤。气吞云梦九百里，名著风骚三十年。此去石泉容啸傲，何须勾漏学神仙。吟窝酒熟梅初放，且舣横塘鸭觜船。
含清亭赏芍药同邵子湘冯山公吴荆山次梅圣俞杨乐道留饮置芍药韵
作者：宋荦
朝代：清
体裁：古风

花事故乡盛，嘉名锡红药。每当婪尾春，平台展宴乐。老夫客震泽，芳姿想累萼。远致劳园丁，种植依林薄。昱昱含颦娇，风致宛如昨。压倒金昌城，不数广陵郭。招邀澹荡人，共此花前酌。况我双戟门，翛然可罗雀。脱帽苔任藉，佐酒笋竞斫。经时偪仄怀，偃仰得开廓。浩态与狂香，恍疑天上落。雅宜明月来，生憎寒雨作。觞行俨卷波，矫首闻城柝。折枝惜旖旎，张幄添灼烁。翻阶斗新句，岂同士女谑。司花何狡狯，旧谱武仲略。载把都官诗，高吟向铃阁。
吴汉槎归自塞外邀同王阮亭祭酒毛会侯大令钱介维小集作歌以赠用东坡海市诗韵
作者：宋荦
朝代：清
体裁：古风

塞外长白横长空，吴质廿载冰天中。岂意玉关得生入，云霄重望蓬莱宫。哀笳听罢鬓毛改，纵横老笔偏能工。鱼皮之衣捕貂鼠，曾披榛莽寻黄龙。计倪寓书感生别，题诗惨绝梅村翁。归来两公已宿草，惟君怀抱犹豪雄。时平好献《大礼赋》，少陵遇合宁终穷。相逢一笑快今日，俯仰况复当春融。谈诗命酒皆老辈，何惜频倒玻瓈钟。楛矢石砮誇创见，君之所得亦已丰。夜阑醉眼望天汉，恍疑鸭绿磨青铜。世间万事一海市，且看梅萼开东风。
吴汉槎归自塞外，邀同王阮亭祭酒毛会侯大令钱介维小集作歌以赠，用东坡海市诗韵
作者：宋荦
朝代：清

塞外长白横长空，吴君廿载冰霜中。岂意玉关得生入，云霄重望蓬莱宫。哀笳听罢鬓毛改，纵横老笔偏能工。鱼皮之衣捕貂鼠，曾披榛莽寻黄龙。甫草寓书感生别，题诗惨绝梅村翁。归来两公已宿草，惟君杯抱犹豪雄。时平好献《大礼赋》，少陵遇合无终穷。相逢一笑快今日，俯仰况复当春融。谈诗命酒皆老辈，何惜倾倒玻璃钟。楛矢石砮夸创见，君之所得亦已丰。夜阑醉眼望天汉，恍惚鸭绿磨青铜。世间万事一海市，且看梅萼开春风。
周将军邀同刘山蔚田梁紫南湖汎舟
作者：宋荦
朝代：清
体裁：七言律诗

过雨南湖浪拍天，扁舟载酒兴悠然。鱼庄蟹舍晴沙绕，岸柳汀蒲暮霭连。鸥鹭不惊尘外客，笙歌真作水中仙。渔阳老将颠狂甚，倚棹高吟未许还。
和公以榠楂见贻口占为谢
作者：宋荦
朝代：清
体裁：古风

客从山中来，赠我山中果。蛮楂名最佳，入手何磊砢。登盘十二枚，所得亦已夥。潇洒风味殊，岂在哀梨左。一片世外香，远自翠微堕。珍重处士遗，惠而真好我。题诗谢殷勤，永言怀袖裹。
和唐人姚伦感秋林作
作者：宋荦
朝代：清
体裁：五言律诗

霜满空庭树，芳菲事已殊。叶随千陌迥，影落四邻孤。萧摵来秋月，槎枒集夜乌。东皇消息近，何必怨彫枯。
和子湘春雪后夜坐效韦左司
作者：宋荦
朝代：清

梅花半将开，媚此雪后月。空亭耐春寒，坐到昏钟歇。池光明檐楹，鹤唳激林樾。幽人默相对，诗思清到骨。
和子湘春雪后夜坐效韦左司
作者：宋荦
朝代：清
体裁：古风

梅花半将开，媚此雪后月。空庭耐春寒，坐到昏钟歇。池光明檐楹，鹤唳激林樾。幽人默相对，诗思清到骨。
和艺圃杂咏十二首 其一 南村
作者：宋荦
朝代：清
体裁：古风

墟里何莽苍，人烟疑谷口。疏林带茅茨，空山对户牖。缅彼荷锄翁，春风事南亩。
和艺圃杂咏十二首 其七 浴鸥池
作者：宋荦
朝代：清
体裁：古风

濯濯野岸鸥，惯与高人狎。虽游曲沼中，终不逐凫鸭。湖海共忘机，幽盟讵须歃。
和艺圃杂咏十二首 其三 红鹅馆
作者：宋荦
朝代：清
体裁：古风

虚馆面碧流，双�任容漾。斜日蘋花开，梳羽空洲上。想见晋代人，临池镇相向。
和艺圃杂咏十二首 其九 响月廊
作者：宋荦
朝代：清
体裁：古风

竹烟翳修廊，寂寥非人境。月华浩然开，写出檀栾影。灵籁飒空林，徘徊夜方永。
和艺圃杂咏十二首 其二 鹤柴
作者：宋荦
朝代：清
体裁：古风

缟衣海上来，结此烟霞侣。警露失孤眠，唳月思遐举。放去效云龙，蹁跹何处所。
和艺圃杂咏十二首 其五 香草居
作者：宋荦
朝代：清
体裁：古风

幽芳罗户庭，萋萋兰与杜。采摘纫余襟，髣髴潇湘浦。持赠念佳人，风前独延伫。
和艺圃杂咏十二首 其八 度香桥
作者：宋荦
朝代：清
体裁：古风

遥川迥空明，红桥列雁齿。淙潺响佩环，荷香满中沚。溪翁曳杖来，阵阵微风起。
和艺圃杂咏十二首 其六 朝爽台
作者：宋荦
朝代：清
体裁：古风

朝游上崇台，吴山何突兀。雨馀岚气生，氤氲遍城阙。白鸟去翻然，相看坐超忽。
和艺圃杂咏十二首 其十 垂云峰
作者：宋荦
朝代：清
体裁：古风

孤峰擢片云，谁截洞庭秀。菱溪谢㟢嵚，雪浪愧比耦。青天揖丈人，咫尺风雷走。
和艺圃杂咏十二首 其十一 六松轩
作者：宋荦
朝代：清
体裁：古风

六叟尽支离，老作苍虬舞。盘空翠盖停，清阴散廊庑。侧耳聆惊涛，幽琴正堪谱。
和艺圃杂咏十二首 其十二 绣佛阁
作者：宋荦
朝代：清
体裁：古风

居士多微参，焚香坐小阁。倚槛读楞严，孤怀寄寥廓。时有林栖僧，同来听檐铎。
和艺圃杂咏十二首 其四 乳鱼亭
作者：宋荦
朝代：清
体裁：古风

閒居种鱼苗，一泓开碧沼。噞喁乱沦漪，倏忽穿荇藻。徙倚向空亭，濠梁趣不少。
和钱柏龄《题远度画竹》韵
作者：宋荦
朝代：清
体裁：五言绝句

何来柏水翁，翛然写筠石。秋风便面生，一段潇湘碧。
咏史二首·其一
作者：宋荦
朝代：清
体裁：古风

吾观曹参相，英伟有奇抱。攻城与野战，气象凌苍昊。一闻盖公言，刻意遵黄老。去齐语代者，狱市并容好。及其登朝后，酣饮忘昏早。歌呼和群吏，中怀何浩浩。守成无异术，清净以为宝。史迁赞匪诬，极言能合道。寄语功名人，锋棱亟须扫。
咏史二首·其二
作者：宋荦
朝代：清
体裁：古风

古之恭谨士，乃推万石君。躬行感人主，举家尽欣欣。惟建称克肖，遇事展殷勤。退朝入子舍，手浣亲中裙。庆也稍简易，数马有令闻。虽曰天姿厚，亦惟和气熏。千秋读遗史，蔼然接清芬。嗟哉世儒辈，务华徒虚文。
咏庭前花木五首·其一
作者：宋荦
朝代：清
体裁：七言绝句

谁傍疏篱种小桃，乱藤恶竹苦相交。年来手为芟除却，墙角棕榈得并高。
咏庭前花木五首·其三
作者：宋荦
朝代：清
体裁：七言绝句

丛桂连蜷色可餐，凌晨清露更漙漙。白头翁亦知怜此，故把新巢叶底安。
咏庭前花木五首·其二
作者：宋荦
朝代：清
体裁：七言绝句

架上红蔷锦段张，恼人颜色殢人香。簿书丛里抽身去，独凭栏干到夕阳。
咏庭前花木五首·其五
作者：宋荦
朝代：清
体裁：七言绝句

山樱矫作盆中景，轮囷离奇亦可观。不道如珠才数子，朝来已被鸟衔残。
咏庭前花木五首·其四
作者：宋荦
朝代：清
体裁：七言绝句

西江昨岁兼旬雪，末利芳兰晚吐芽。一事最为杀风景，佛桑两树不开花。
咏庭蕉用松陵集新竹韵
作者：宋荦
朝代：清
体裁：古风

蕉林高十丈，栉比罗前楹。白日不能下，绿天杳冥冥。色割鸭头水，叶矗爰居翎。好移青玉案，就此碧云屏。雨至众响激，风定微烟生。但苦三秋夜，月不遍閒庭。疏衣鹿可覆，甘露酒能醒。何须美人号，红萼发清馨。炎州寡霜雪，庶同松柏零。
咏日本山茶二首·其一
作者：宋荦
朝代：清
体裁：七言绝句

浅红朵朵小盘盂，颜色翻怜过宝珠。欲把鹅溪图异种，徐熙手笔此时无。
咏日本山茶二首·其二
作者：宋荦
朝代：清
体裁：七言绝句

海舶春风初到时，空帘微雨挹芳姿。从来邢尹多相妒，吩咐牡丹开小迟。
品令·咏阮亭寓斋竹，用西樵先生韵
作者：宋荦
朝代：清

何可居无竹。共晨夕、惟君独。森森似束。雨枝烟叶，声飘哀玉。谩说千竿，如此一丛已足。依然淇澳。遍轩槛、皆新绿。恰宜阮籍高吟，月下轻阴满目。隙地无多，更种几本寒菊。
唐多令·偶忆
作者：宋荦
朝代：清

杨柳正如丝。虫虫见客时。爱房栊、乍出迟迟。几度问年羞作答，微笑道，有娘知。回首便天涯。幽情减牧之。怅红桥、云树迷离。应是寻春人去晚，风雨过，绿阴滋。
喜彭躬庵处士过访即席赋赠兼送往江南
作者：宋荦
朝代：清
体裁：七言律诗

千仞金精不可攀，荷衣今喜接江关。林峦采药文章老，湖海盟鸥岁月閒。暮雨清樽留赣石，春风孤棹过庐山。南中耆旧彫零甚，谁与天涯数往还。
喜彭躬庵处士过访即席赋赠兼送往江南
作者：宋荦
朝代：清

千仞金精不可攀，荷衣今喜接江关。林峦采药文章老，湖海盟鸥岁月闲。暮雨清樽留赣石，春风孤棹过庐山。南中耆旧彫零甚，谁与天涯数往还。
喜得彭无山黄门报书
作者：宋荦
朝代：清
体裁：古风

彭侯磊落襟怀孤，欧阳四门堪为徒。孝廉乡举自蚤岁，英名直与乌石俱。昔当闽乱托疾卧，三年身上无完肤。时平筮仕得泃水，局蹐何异辕下驹。劝农讲学比家事，按治豪右矜无辜。时余持节向通潞，荐扬曾上大府书。强项之号举以赠，开心写意欣相于。我官于南洒泪别，转烛不觉五载馀。西江建牙愧滥寄，临事迂拙手口瘏。十三郡人少休息，旦晚自劾归田庐。闻君畿东久阅历，姜桂为性终如初。议镌议罢考功法，赐金仍复停銮舆。盘错屡试望愈峻，大臣推毂帝曰俞。黄门给事荷宠命，声价不啻璠与玙。临风短札聊寄讯，杂以规讽伸区区。不图作答二千字，委曲尽将肝膈舒。嘉猷誓矢告我后，焚草敢将虚名沽。纸尾数语颇琐细，添丁笑作三河呼。似此交情足千古，方之金石良非殊。回环庄诵口流沫，中夜起舞倾杯壶。再拜拟作王褒诵，扢扬凤鸟鸣高梧。
喜晴用东坡安国寺寻春韵
作者：宋荦
朝代：清
体裁：古风

送雨一月来东风，大麦卧地小麦同。西陂树色抺浓绿，薄寒不放樱桃红。春雨如油记农谚，霪霖惊倒白发翁。转眼积阴忽一扫，黄鹂晒翅斜阳中。却向柴门望村外，穗起依然似烟海。芰梁新涨圆荷生，想见风裳与水佩。何来盲妇剧可怜，沿门唱曲横索钱。但愿一晴二十日，黄云堆陇田歌发。
喜雨
作者：宋荦
朝代：清
体裁：古风

初伏已过中伏来，日日南风吹不息。炎帝火伞作意张，低田车水高田坼。淮扬灾祲已连年，此地那堪罹小厄。恤人闷闷同左司，怅望高天频蹙额。池馆柳黄荷不花，满堂宾客皆愁色。日斜忽报风阵转，门前旗脚皆南掷。黄昏雨点如菽大，乍停乍作耿胸臆。三更已后遂滂沱，忧思千村一朝涤。县知䆉稏翠罽舒，尝稻翻匙定雪白。狂吟喜雨邀和章，赋手如云不待迫。晓烟未泮好作图，乌目山人起泼墨。
团风镇避风用少陵万丈潭韵
作者：宋荦
朝代：清
体裁：古风

北风江上急，浓阴忽如晦。孤帆随鸥鸟，簸荡洪涛内。系缆向洲渚，一水投烟霭。咫尺见邻舟，突兀柁楼大。小船如蚁虱，络绎两岸对。港深波复平，阳气浮澹瀩。雪花远近飞，著地明玑碎。荒村尽掩扉，渔翁不在外。惊心列戍多，到处悬旌旆。江楼驻雄师，声名传下濑。乾坤浩茫茫，萍梗偕流辈。百年境遇繁，适意谁能最。缅怀川路纡，顾景篷窗碍。怅然念去春，游赏欣吴会。
圣安寺看楸花
作者：宋荦
朝代：清
体裁：七言绝句

长楸百尺荫禅扉，花发清和香气微。不知鸟散繁英落，只怪南风紫雪飞。
圣安寺联句
作者：宋荦
朝代：清
体裁：古风

暮云如断山，返照林下寺。萧散乃良觌，断续幽人至。入门盼寒柯，揖让争行次。墙剥古时红，柏剩经冬翠。肃肃僧寮清，穆穆禅宫閟。草创缅金元，烝尝借初地。金貂会三族，绛节来群帝。爰溯大定年，下洎至元世。刹那人代变，弹指河山异。茅社闭天阳，仍归瞿昙氏。法象穷雕锼，郑重先皇畀。鹫岭旧飞锡，龙驭屡回辔。百灵走苍茫，三车赫鼓吹。妙相初无言，宛若拈花示。维摩不二门，灼然第一义。画壁商喜留，吴装何诡丽。绝笔追顾陆，缨络杂佩璲。天女静窈窕，云旗俨容裔。势伏龙虎驯，气摄魑魅悸。栴檀邈古迹，金粟烂名绘。竹房穿碧烟，苔碣扪绿字。昨闻捷奏宣，黔阳走吴濞。从此罢鼓鼙，花龛得高会。殿阁明佛镫，斋厨出香䜴。生菜荐春盘，巨匕削羊胾。难穷祖帐情，略遣文字戏。拥鼻发长唫，谈天奋高视。酒气彻须眉，墨痕涴指臂。雅调纷凤鸾，险语掣鹰鸷。笑驱山可移，怒号星欲坠。韩社竞倔强，皮陆閒流易。错杂成宫商，一滴大海味。既足张楚军，亦已拔赵帜。舒啸和哀猿，振藻惭上驷。共拟寒山诗，聊述净名意。鼠须争葳蕤，鹆眼交睥睨。挥毫诧脱兔，敌人不及避。河岳旷遥情，海岱罗奇思。欣感共颠倒，主客谢拘忌。綦舄错群贤，旗鼓当大帅。斗场号禅窟，东安妙谈议。未能离尘垢，稍欲藉钳锤。精蓝梅吐苞，老树乌垂翅。蒲牢时一鸣，牟尼静如睡。飞甍落罘罳，空垣凋薜荔。篆烟萦狻猊，香台蹲赑屃。野马静诸天，苍隼侧双眦。醉乡战已疲，重围或可溃。天寒仆御愁，促别喧车骑。回听金琅珰，星河宿檐际。
圣安寺观大内佛像有感
作者：宋荦
朝代：清
体裁：古风

先帝十八载，垂衣坐明堂。圣德媲尧舜，鸿功迈三王。犹恐机智俦，未尽返混茫。爰资象教力，感化遍遐荒。黄金范古佛，宝座森开张。慈悲溢眉宇，缥缈白毫光。诸天左右侍，神彩何飞扬。珊瑚间木难，衣甲相辉煌。信非九重命，兼之岁月长。安能穷冥搜，法象传上方。何期先皇帝，鼎湖骖龙翔。金粟出大内，舆送柳湖庄。如同栴檀降，古刹飘奇香。僧徒肃钟鼓，幡幢纷两行。嗟哉都人士，来观竞趋跄。维余越一纪，栖托到禅房。晨昏遂瞻拜，寸心起徬徨。呜呼先皇帝，高深难比量。即此善俗怀，千载恒彰彰。抱弓有遗痛，泪下沾衣裳。非徒向此地，觉道觅津梁。长吟望霄汉，薄暮林烟苍。踟蹰谁与说，杖策入回廊。
城西陂泛舟二首·其一
作者：宋荦
朝代：清
体裁：五言律诗

万顷琉璃外，城楼似画图。危桥凭浪远，野艇带云孤。渚净花堪摘，沙明鸟自呼。歌头传水调，高兴满江湖。
城西陂泛舟二首·其二
作者：宋荦
朝代：清
体裁：五言律诗

柁响蛙声歇，舟停露气微。渚烟閒泛泛，汀柳故依依。白破晴沙远，青抽乱苇肥。群鸥吾共汝，莫漫拂波飞。
墨品
作者：宋荦
朝代：清
体裁：古风

文房上品推隃糜，易水良工剧传播。鱼胞犀角巧制作，乌玉清烟慎包裹。隔囊揣测古有人，入手欢呼世惟我。家藏墨品费搜寻，断璧零圭箧中锁。神物栎园拜最久，软剂藕湾贻更夥。虽无潘谷宝邵罗，旗鼓方程但琐琐。凤咮磨罢时小啜，总拙临池无不可。三雅堪媲退谷装，几笏待压西陂柁。每逢好事共摩挲，豪夺巧偷近来颇。人不磨墨墨磨人，欲用几番仍不果。仰天大笑癖难医，阮孚蜡屐征南左。
壬申四月十九夜梦阮亭司马属咏潇湘雁醒而急录之一字不遗
作者：宋荦
朝代：清
体裁：五言绝句

岸阔水无际，月明春雁翔。徘徊念俦侣，清影落潇湘。
夏初临·本意
作者：宋荦
朝代：清

堤柳添烟，苑花飘翠，匆匆过了三春。雨霁风恬，清和撰就嘉辰。闲庭草色如茵。映方塘、碧水粼粼。单衣初试，疏帘乍垂，密簟先陈。几多恨叶，一片清波，沈腰带减，潘鬓霜新。山茫水渺，风流何日还亲。犹记同君。看双双、燕拂梁尘。到斜曛。蔷薇架边，坐对仙裙。
夏日于役毗陵舟中杂咏六首·其一
作者：宋荦
朝代：清
体裁：五言律诗

市帆风送稳，暑气晓来苏。稻发坡陀隐，云开岝崿孤。三时快灵雨，十载狎川途。望子亭边望，晴波乱浴凫。
夏日于役毗陵舟中杂咏六首·其三
作者：宋荦
朝代：清
体裁：五言律诗

园林秦氏好，真趣甲江南。涧曲泉声聒，池平松影涵。天书仰腾翥，古屋閟烟岚。拟挈桃笙去，蘧蘧一梦酣。
夏日于役毗陵舟中杂咏六首·其二
作者：宋荦
朝代：清
体裁：五言律诗

向夕长河外，青来是九龙。炎天坐随牒，灵境失支筇。僧宝舍人笔，泉留坡老踪。秪今清夜里，怀古意重重。
夏日于役毗陵舟中杂咏六首·其五
作者：宋荦
朝代：清
体裁：五言律诗

系缆毗陵郡，褰衣烈妇祠。采风余入告，赐表尔应知。曲几香蘋荐，孤坟杜宇悲。允宜称铁汉，千载励须眉。
夏日于役毗陵舟中杂咏六首·其六
作者：宋荦
朝代：清
体裁：五言律诗

吴歌何处发，归棹晚徐徐。波上邀明月，罾边买活鱼。寻常诗老共，容易世情疏。思颍欧阳句，沈吟独怅如。
夏日于役毗陵舟中杂咏六首·其四
作者：宋荦
朝代：清
体裁：五言律诗

彼美青门子，经时抱病归。蓉湖栖处近，锦字到来稀。药物分官阁，文章拜布衣。似闻牡丹候，觞咏兴无违。
夏日同杜于皇康小范陈伯玑董文友倪闇公过高座寺访无可大师复至万松庵访张尔公吴汉若即事有作
作者：宋荦
朝代：清
体裁：七言律诗

凌晨结伴出长干，云白山青野望宽。花雨高台闻远磬，松阴曲径觅幽兰。六朝兴废从谁问，一代风流接席看。欲刻新篁留姓字，茶烟轻袅夕阳残。
夏日同蔡九霞王勤中姜学在儿至游支硎华山用元遗山天涯山韵
作者：宋荦
朝代：清
体裁：古风

昔我观海行斥卤，更访泰岱经邹鲁。江南山水不得游，日日相对惟阿堵。濒行始鼓一棹来，首路枫桥名最古。支硎山色呈遥青，一半朝阳一半雨。竹舆呕哑凌坡陀，栀子萱花相媚妩。支公亭废寻马枥，旋螺庵幽憩梅圃。提携上容千载人，翰墨之英文字府。冲襟已将瀑布濯，短策还向华山举。泉喷鸟道怪石多，象马瞿塘何足数。影留丈室吊檗庵，僧话行縢历天姥。薄暮佛岩纵遐眺，万树青松不见土。临风长啸谷响应，定有清诗出歌舞。呼儿题名继凡夫，绵津山人牧仲甫。
夏日喜吴天章见过即次其贻介维韵以赠
作者：宋荦
朝代：清
体裁：七言律诗

触目潞亭无一可，盘山且喜在东郊。观河只愧萧骚鬓，种菜常思大小巢。座上故人谈娓娓，枝头好鸟听交交。匏杯醉向南荣卧，末利香风过枕凹。
夏日柳湖僧舍用王西樵吏部韵
作者：宋荦
朝代：清
体裁：五言律诗

向夕微风起，遥天片月斜。禅宫添阒寂，帝里得烟霞。小院摇清磬，长楸落晚花。西山还对我，空翠浩无涯。
夏日池上为梅耦长孝廉题阮亭侍郎吟卷
作者：宋荦
朝代：清
体裁：七言律诗

池上幽幽得胜寻，荷花窈窕竹阴森。偶来深净轩中坐，好把渔洋句子吟。大海窅冥惊逝楫，破窗风雨忆题襟。和歌剩有都官裔，并与劳人洗片心。
夏日过矿山寺
作者：宋荦
朝代：清
体裁：五言律诗

松荫接回冈，禅关隐夕阳。杖寻樵子路，衣解赞公房。云壑当窗邃，山泉贮钵凉。自怜同倦马，暂得谢羁缰。
夏日邀诸同人寓斋小集晚过龙泉寺南风氏园看古松限韵同赋
作者：宋荦
朝代：清
体裁：古风

自我来京华，公事困蜂午。休浣值新晴，看山笏一拄。爰招淡荡人，共挥谈诗麈。盆兰初试花，幽香散廊庑。珍赐及宸章，开函惊创睹。食单出上方，翻匙啖菽乳。游兴晚忽发，龙泉寻绀宇。结构故相劳，旧物馀巨鼓。荒园夙所谙，径曲披榛莽。翛然野色中，瞥见苍虬舞。盘拿去复迥，引步首频俯。耳边响轻涛，枝头滴残雨。有客踞其巅，大叫舌为吐。野老扶筇前，更报邻槐古。相将入翠幕，凉飔沁肺腑。此地足勾留，无烦忆竹圃。
夏日雨中重过河曲精舍四首·其一
作者：宋荦
朝代：清
体裁：五言律诗

微雨泛轻船，城隅一水遥。新荷侵坏道，破网挂危桥。精舍花香入，空林暑气消。茶瓜风味别，齐己坐相邀。
夏日雨中重过河曲精舍四首·其三
作者：宋荦
朝代：清
体裁：五言律诗

雨急乱波光，城闉入渺茫。最怜鸥鹭喜，倍觉芰荷香。豆荚分僧钵，菱歌度讲堂。纬萧无限好，惆怅水云乡。
夏日雨中重过河曲精舍四首·其二
作者：宋荦
朝代：清
体裁：五言律诗

瓢笠追随数，菰芦偃卧清。云威低柳径，燕语会松棚。酒许当墙过，诗难击钵成。淹留淳朴处，真愒侣鸥情。
夏日雨中重过河曲精舍四首·其四
作者：宋荦
朝代：清
体裁：五言律诗

纂纂沿墙枣，垂垂满架瓜。僧閒勤种植，村小护云沙。旧雨掀髯失，新愁对酒加。冲泥归路晚，任笑接䍦斜。
夜发大山铺至关山作
作者：宋荦
朝代：清
体裁：古风

夜发大山铺，西南陟诸岭。崖谷将万转，山木相与永。残月在林端，层层散清影。漱流趣不稀，跻险心犹逞。白芷映红榴，青蒲交翠荇。行矣复停舆，晨光忽耿耿。何处子规啼，回头得深省。
夜霁书怀
作者：宋荦
朝代：清
体裁：七言律诗

连旬阴曀忽晴霁，云气尽扫遥天青。月影娟娟挂楼角，萤光闪闪穿窗棂。松涛忽动鸟惊起，邻笛横飘人卧听。浪逐尘嚣岂吾事，诘朝拟斸嵩山苓。
大别山谒禹庙
作者：宋荦
朝代：清
体裁：七言律诗

古庙崚嶒霄汉閒，纡回石磴晓跻攀。庭前碑勒岣嵝字，栋里云生大别山。浩荡神功崇报祀，苍茫江水送潺湲。自怜浪迹同渔父，风雨孤舟数往还。
大猎
作者：宋荦
朝代：清
体裁：五言律诗

讲武天王事，观风圣主心。三驱宽肃杀，八骏鄙荒淫。龙幄留中野，霓旌出上林。佽飞随卫士，夙昔荷恩深。
大食索耳茶杯
作者：宋荦
朝代：清
体裁：古风

爱兹海国陶，彷佛卵色天。索耳朴愈妙，官哥宁比肩。奥香泛永夜，诗思来悠然。
天平山四首 其三 大小二石屋
作者：宋荦
朝代：清
体裁：古风

石屋藏碧岩，户牖天然具。谽谺大小殊，几席总堪布。好署燕子龛，来学无生住。
天平山四首 其四 望湖镜
作者：宋荦
朝代：清
体裁：古风

山巅望湖镜，团圞疑明月。风来势欲倾，雨过光逾发。茫茫太湖波，镜中望超忽。
天平山看红叶
作者：宋荦
朝代：清
体裁：古风

五载为拯饥，岁晚驻河曲。吴门好秋色，不得一寓目。今幸书大有，稳坐愿良足。饫闻红叶佳，烂熳天平独。萧辰发孤兴，牵藤入确荦。时向野田中，荈花摘寒玉。蓦坞到白云，千林蔽隈隩。连蜷雅桕攒，夭矫霜枫矗。或绚如赪虬，或灿如黄菊。参错青松间，一一媚晴旭。胜接车箱岭，远媲虞山谷。崖壑遍登顿，石眼探飞瀑。樵径息腰脚，禅床设茗粥。斯游惬微尚，哦诗屡画腹。幽寻更何处，蜡屐望林屋。
天河
作者：宋荦
朝代：清
体裁：五言律诗

万古秋霄上，迢遥一水横。光涵星宿小，影带月华清。灏气通沧海，馀波洗甲兵。年年鹊桥渡，牛女可怜情。
天香·龙涎香
作者：宋荦
朝代：清

岛屿蟠沙，烟波抱月，潜虬吐沫如许。敛自绡宫，滴同薇露，万里浮槎谁取。博山小试，似快剪、云英一缕。袅袅萦帘拂座，怅望海天何处。最怜空闺独炷。对氤氲、燕梁莺户。漫倚银篝听尽，夜深梅雨。此际相思不浅。叹荀令风流顿非故。素被馀薰，缠绵未去。
太学石鼓歌用苏子瞻原韵和王令贻张弘蘧
作者：宋荦
朝代：清
体裁：古风

我发未燥心好奇，周宣猎碣询遗叟。执经曾为国子生，屡肃衣冠戟门走。嶙峋惊睹石鼓文，欲读牴牾难上口。累朝考究窘钜公，矧我生当千载后。朴质轮囷列仍十，古迹剥蚀载维九。临池学书眇虮虱，箸骨徒教誇颜柳。嗒然对此丧所怀，昂首高天烂箕斗。我车我马辨不易，画肚移时动右肘。缤纷光景浮云歊，隶楷俗书扫稂莠。强寻边旁郁深衷，乍测奥义呼良友。卧度卯，酉推索，艰如赵武灵探鷇。谷谷忆昔中兴蒐岐阳，纪绩铭功勒蝌蚪。歌辞烜赫跻雅颂，从臣撰述定耆耇。或云嬴氏或宇文，异议相沿谁所嗾。天留重器登成均，压倒牺樽与鬯卣。趋跄上舍勤俊髦，想像歌工烦矇瞍。金石刻画蛟鼍盘，圣作岿然并岣嵝。朅来摩挲俨落星，元气淋漓藓花厚。昌黎子瞻递咏叹，音训丰碑表某某。蹉跎三纪缅神物，光怪罗胸诧希有。厌亲簿领谢文翰，忍见庭除设械杻。拓本寓目心一洗，斯邈以还等瓦狗。陈仓沦弃凤翔迁，日炙火烧存亦偶。流传奕祀位置妥，蹲鸱排比齐其首。臼窠曾怜任舂揄，牧竖几遭来击掊。纵经郑重金玉錽，播荡戈鋋旋剔取。嗟哉显晦固有时，至宝终难辱埃垢。出之泥草献清庙，祭酒先生昭世守。江左两生韩苏才，鞭挞风骚若拉朽。石鼓之歌欲和难，应附此石千万寿。
奉答朱悔人西苑唱和韵
作者：宋荦
朝代：清
体裁：七言律诗

忽接夔州以后诗，老来宦况两心知。专铨圣代余非望，剖竹天涯尔遇迟。麦瑞风谣传此日，藤阴酬倡定何时。章江烟雨沧浪月，往事徒从待漏思。
奉送高念东先生予告还山六首·其一
作者：宋荦
朝代：清
体裁：七言绝句

香山今日咏归欤，真见高风汉二疏。回首东华尘十丈，此中岂是赋閒居。
奉送高念东先生予告还山六首·其三
作者：宋荦
朝代：清
体裁：七言绝句

自昔登临说侍郎，黉山萌水足相羊。捞虾浅水花明渚，提榼空山雪满冈。
奉送高念东先生予告还山六首·其二
作者：宋荦
朝代：清
体裁：七言绝句

独向丘中弄玉琴，满园修竹旧清阴。松巢结就闻竽籁，静掩双扉戏五禽。
奉送高念东先生予告还山六首·其五
作者：宋荦
朝代：清
体裁：七言绝句

秋官读律心常苦，冬夜联吟兴转豪。最是旧游忘不得，一樽赤壁月明高。
奉送高念东先生予告还山六首·其六
作者：宋荦
朝代：清
体裁：七言绝句

京国淹留衣化缁，烟霞骨相辱公知。青鞋布袜追随去，不待恒河照鬓丝。
奉送高念东先生予告还山六首·其四
作者：宋荦
朝代：清
体裁：七言绝句

几载劳山入梦赊，荷衣今访赤松家。春风自唱游仙曲，采采溪头巨胜花。
奉酬阮亭司马见怀之作次原韵
作者：宋荦
朝代：清
体裁：七言律诗

清诗远道寄南州，正值天涯独倚楼。圣代史才借司马，老夫心事付閒鸥。云烟镇日分洪井，鱼麦何年慰白头。欲答钟镛惭瓦缶，坐看孤月下江洲。
奉酬魏冰叔《宋牧仲使君留饮书斋即席有作》
作者：宋荦
朝代：清
体裁：七言律诗

岁晚相思隔赣江，何期听雨共蕉窗。人惊世外来篮舆，病起宵深对酒缸。道德愿留关尹喜，风流真接鹿门庞。最怜万石洪钟在，一寸孤莛未许撞。
奔牛道中二首·其一
作者：宋荦
朝代：清
体裁：七言绝句

一片浓阴压大河，翻盆急雨打船过。水车不响农歌歇，但听飞泉落涧阿。
奔牛道中二首·其二
作者：宋荦
朝代：清
体裁：七言绝句

斜阳开处稻油油，坐向篷窗对浴鸥。自笑真同蚁旋磨，一年六次过奔牛。
好雨知时节
作者：宋荦
朝代：清
体裁：古风

快哉好雨知时节，入春三日阴云结。初闻淅沥动官阁，旋见飘萧遍林樾。气象定复兆丰登，到手应多十斛麦。去岁正当六七月，江南苦旱田龟坼。长江之北鱼大上，补救无能愧迂拙。黄纸尺一天上来，发赈蠲租此邦活。三冬以来雪又无，顾瞻南亩忧方切。歘忽雨师戒号令，东郊优渥桑麻茁。繄余驽马皂枥中，也得一饱藖与麧。后园峭茜竹树幽，当阶浸渍莓苔滑。巡檐索笑乐何如，缟袂佳人对高洁。泥泞尚尔阻遨头，怀抱翛然已岩穴。临风载咏少陵诗，快哉好雨知时节。
如梦令·白丁香八月复花
作者：宋荦
朝代：清

密蕊临风香细。艳雪几枝分缀。不复结春愁，占断小园秋霁。庭际。庭际。妒杀一丛丹桂。
妇翁叶司马公为文文肃榜进士公从子公霖偶来吴门于华山精舍遇一僧自言文肃族子也公霖坐间因谈文肃经筵进讲春秋及爰立时奏罢镇守中官二事余慨然为赋二首·其一
作者：宋荦
朝代：清
体裁：七言绝句

一老閒身一老僧，空山解后揖红藤。通门子弟前朝话，共对梅花涕满膺。
妇翁叶司马公为文文肃榜进士公从子公霖偶来吴门于华山精舍遇一僧自言文肃族子也公霖坐间因谈文肃经筵进讲春秋及爰立时奏罢镇守中官二事余慨然为赋二首·其二
作者：宋荦
朝代：清
体裁：七言绝句

文肃登朝有古风，春秋大义讲筵中。观军容罢公閒住，信史还徵八十翁。
妙高台拜东坡佛印铜像
作者：宋荦
朝代：清
体裁：古风

谁铸二铜像，曰东坡佛印。相对俨问答，气宇一何俊。坡翁长不死，望并云峰峻。高兴留玉带，永作山门镇。印公霹雳舌，触处机锋迅。与髯相周旋，其人已千仞。我来妙高台，天畔策一振。肃然仰二公，再拜瓣香进。扪壁读劄子，江风吹短鬓。黄昏月东升，钟鼓蛟宫震。
孔雀联句
作者：宋荦
朝代：清
体裁：古风

珍禽产炎方，嘉名锡南客。品流亚凤鸾，羽毛艳图册。纪官今大夫，献瑞昔重译。卵伏或在埘，笼致恒从舶。小儿对本佳，九嫔赋称藉。翠旌兮楚吟，飞盖焉汉借。树尾声肃肃，蹀足睛覛覛。矜丽逐冶容，导舞应手拍。思斗俨鸡雄，独立分鹤格。金钱列绣屏，绿蕤耸彩额。行怜䙰褷披，叫任郁咿吓。似窃龟背穹，应受莺歌责。饮泉牴防牛，啄地毒寻螫。薄怒首漫翘，偶惊角忽坼。入春倍绚奇，落花齐凋翮。碧鸡谢森纚，绿鸠畏逼迫。丝竹爱啁啾，鹧鸪等格磔。团扇制逊工，车轮样争赫。栖宜珊瑚枝，步当琼瑶席。织裘藻火鲜，珥户锦云奕。万里来三梁，两年伴双戟。铃阁引颈閒，岭徼归路隔。影弄晴景初，梦绕瘴海夕。每叹造物灵，允属文鸟伯。命俦整以暇，比翼光而泽。朝饥生菜耽，暮宿高架择。沙虚卧喜便，径曲飞嫌窄。颊浑染浅黄，衣不著点赤。傍篱菊愧金，照水池全碧。看云频孤鶱，下阶时一掷。懿哉西施称，困矣太尉宅。枇杷取共写，鹦鹉许同适。丹梯旧讶登，桂蠹畴医瘠。病亦来清诗，贵维因创获。蹉跎感待士，怅望伤寄迹。久结清霄怀，会充元圃役。西昆刻画馀，漫堂更捃摭。
孔雀雏
作者：宋荦
朝代：清
体裁：七言律诗

炎方珍鸟得佳雏，饮啄风前本自孤。栖桀何妨从奋迹，吮毫肯为写新图。微闻格磔呼都护，已讶斑斓类鹧鸪。待到屏开倍驯扰，青莲閒客顿教输。
孝昭皇后挽诗
作者：宋荦
朝代：清
体裁：五言律诗

淑德传闻久，中宫继位初。未成编女则，俄见舁灵舆。旌旆行相引，风云惨不舒。小臣歌薤露，陨涕望周庐。
孤山三首·其一
作者：宋荦
朝代：清
体裁：七言绝句

突起孤峰旷野閒，崚嶒乱石出榛菅。翠华缥缈曾经此，好锡嘉名驻跸山。
孤山三首·其三
作者：宋荦
朝代：清
体裁：七言绝句

岩畔褰衣落照明，潞河两岸见春耕。遥思大小孤山在，触迕江湖捩柁情。
孤山三首·其二
作者：宋荦
朝代：清
体裁：七言绝句

前朝风物有花宫，山脊纡回窄径通。寻得石幢无一字，浮图依旧冷烟中。
宋刻丝蟠桃图联句
作者：宋荦
朝代：清
体裁：古风

短嫌结奇绘，有蕡羡嘉果。纂组浑端倪，点染谢婀娜。藉机杼写生，堪禋祀伴蓏。青丝用引枝，缥色妙烘颗。独树迥扶疏，连蒂恐倾堕。干横待胎禽，叶蚀疑蜾蠃。赪榴或等观，玉李未足夥。海峤貌来遥，斗室悬亦颇。磈礧实一双，掩映云五朵。凤梭意良工，鲛织笔非左。在艺得神明，涉想极么么。肖形俨吮粉，申咏穷炙輠。细玩倍咄咄，蓦见信可可。憎俗锦段抛，畏偷房栊锁。鹅溪逊烂熳，顾绣笑纤琐。经营实云劳，位置亦殊妥。王母授恒珍，徐熙技难播。涎从摩挲流，摘欲襟袖裹。宋代制何人，潞沙宝维我。精光腾卷轴，压倒米家舸。
官居二首·其一
作者：宋荦
朝代：清
体裁：五言律诗

那复似官居，支筇步广除。心空宜读画，性癖爱钞书。栏压枇杷树，池翻玳瑁鱼。寻常来上客，清啸此同舒。
官居二首·其二
作者：宋荦
朝代：清
体裁：五言律诗

奇福尚书羡，閒情使相嘉。铃旂心不系，云壑兴还赊。震泽阻游屐，沧浪频泛艖。老怀方浩浩，何用祝苍华。
客有谈康对山坟被发者慨然赋此
作者：宋荦
朝代：清
体裁：古风

盛明七子交最笃，康对山与李崆峒。李在罗网康营救，恶名何惜当时蒙。此心久久益昭著，千秋高义传无穷。谁知两公归地下，先后俱不保殡宫。往者大阳遭椎发，遗骸委弃荆榛丛。卢龙义士为哭葬，哀愤几欲呼苍穹。尔闻武功亦被祸，黄肠抛掷郊原中。身后画鼓三百面，那有长物烦剽攻。控颐别颊真惨绝，口珠不见来悲风。嗟哉七尺已消化，双目掣电惊村翁。咄咄怪事类陈武，须生白骨如飞蓬。英雄才士两不朽，岂与泉路万鬼同。达人观化有深省，无须怀抱恒忡忡。酒边记事有振笔，回首圆月升天东。
宣铜琴炉三十韵
作者：宋荦
朝代：清
体裁：古风

焚香购雅制，厥品贵而狭。郜鼎猊太庄，博山韵殊乏。宣庙冶最良，文房用维甲。质当百鍊精，式与七弦合。形缩难动操，工巧烦拨蜡。款识逼钟王，雕镌劳目睫。陋嗤朝冠耸，色允栗壳杂。诮拥祥云粗，奚贝多叶压。远瞩体匪佻，近抚瓜欲掐。中翠含瓜皮，外斑点僧衲。柔物帝京纪，赝器吴门法。磨洗此仅免，奁盂那容狎。摩挲鉴避光，细腻肉偏洽。润媲端溪珍，秀夺美人颊。亡盖爇愈便，疑杯酒将呷。特荐选倭盘，防触慎火筴。滃水沈若岚，贮榾柮如匣。宝惜元禁籞，拂拭经绣袷。虽下彼天球，讵侪乎睡鸭。傍镫气熊熊，并砚位恰恰。刻论尚愧乳，别种自登閤。颖师缅抱携，荀令藏周匝。削足朴有棱，侧耳凿以插。微薰爱氤氲，急响失镗鞳。炷幸谢闺闱，供还远禅榻。偶冷怕深宵，常温宜残腊。聊取膝上横，莫更椟中纳。赚或兰亭同，价终连城答。吟兴弄处增，鼻观悟来嗒。句拟石鼎联，盟共弥明歃。
宣铜鹿书镇
作者：宋荦
朝代：清
体裁：古风

小物炉之馀，厥质十二鍊。攸伏貌来殊，宝色朱樱绚。风床罢摊书，应同辟邪荐。
宴集诗
作者：宋荦
朝代：清
体裁：古风

少陵岁暮诗，阴阳叹转毂。奔走九陌中，逾觉去日速。谁从冰雪窟，寸心盟幽独。忆昔开国时，前辈许接躅。南北两巨公，守岁酒频漉。汪王后来哲，踵事韵不俗。老我趋省闼，彦会偶一续。招邀吟社侣，无待长须促。食单集方物，颇亦穷水陆。滦鲤登盘美，汾酒开瓶馥。紫菌与黄雀，琐细风味足。觞行一洒然，胸尘洗十斛。起观壁间画，春色满岩谷。如觌沧浪亭，兼挹匡庐瀑。借问辇下贤，有此胜情不。煖房花虽繁，生意困缚束。东风几日来，樵沙杏吐玉。相将更一探，豫出佳题目。
宿宝应人家
作者：宋荦
朝代：清
体裁：古风

落日照穷巷，茅堂静如许。梧叶纷庭阶，蕉衣被窗户。而我此停车，抖擞衣上土。聊取浊酒倾，还将素琴鼓。永夜耿无眠，萧萧听秋雨。
宿州道中
作者：宋荦
朝代：清
体裁：五言律诗

故国辞梁苑，孤城问宿州。驱车岐路远，到眼乱山稠。塔废巢双鹳，渠荒下片鸥。东陵香火在，试问欲何求。
宿金堤驿有感步申凫盟壁上韵
作者：宋荦
朝代：清
体裁：五言律诗

晚饭依童仆，灯前粗粝香。穷途惊岁序，好友惜沦亡。月暗寒云重，风凄画角长。郑虔双白鬓，何异鲁灵光。
宿香山来青轩怀愚山侍讲阮亭祭酒即用愚山苏门山韵
作者：宋荦
朝代：清
体裁：古风

碧云赫弘敞，我意不再践。兹山荒而幽，林壑见亦鲜。磴道喷清泉，松门积苍藓。香台花吐苞，姚魏略可辨。殿侧访崇轩，开襟兴不浅。宫阙迥明灭，烟岚互舒卷。煌煌宸翰留，千秋重绝巘。张灯闻放梵，对酒思摘阮。呼儿此题名，廿年怀抱展。临岩望故人，春衣露华泫。
寄徐恭士
作者：宋荦
朝代：清
体裁：五言律诗

海内文章伯，还推徐稚优。多时成白首，何日到黄州。鸿雁三春少，云山四望稠。临风聊寄讯，迟尔月波楼。
寄怀彭无山中丞
作者：宋荦
朝代：清
体裁：七言律诗

铁汉高名久属公，几番爱护主恩隆。孤踪已致层霄上，群望方殷末路中。独秀晴峰当幕府，碧浔秋瘴扫霜风。天涯岁晚相思切，欲寄音书少塞鸿。
寄查梅壑
作者：宋荦
朝代：清
体裁：古风

谁擅书画场，元明两文敏。华亭得天授，笔墨绝畦畛。梅壑黄山翁，老向竹西隐。崛起艺苑中，华亭许接轸。昨摹平原帖，丰骨何遒紧。更图狮子林，懒瓒韵未泯。祇今年八十，抵掌谈玄牝。兴发自清夜，深杯每独引。当其挥洒馀，卷轴如束笋。破纸及断缣，求乞无远返。闻君初生岁，上与华亭准。印镌后乙邜，好事供一听。维余托同调，思君忧心慇。一官坐束缚，欲往愁靽靷。因风寄此篇，望气等关尹。
寄楞严经与拙公
作者：宋荦
朝代：清
体裁：七言绝句

小卷楞严宝座隅，看来宋椠未应殊。微文大义无须问，寄与山僧覆酱瓿。
寄竹垞检讨
作者：宋荦
朝代：清
体裁：古风

淼淼鸳鸯湖，中有陶朱里。相传此泛舟，高风杳难拟。胜朝相国孙，厥推朱翁子。学赡不求名，浮华视敝屣。少壮称布衣，居然天下士。中岁应徵轺，词苑诏修史。君才兼三长，大手罕其比。供奉直内廷，文如绣鞶美。如何掉首归，魏舒聘不起。著书几等身，今齐尚父齿。定交忆京洛，唱酬附贺李。平江欢聚频，燕寝香凝几。一别来软尘，相思在中沚。我亦甫抽簪，西陂耽烟水。扁舟欲访君，登堂酌清醴。二老亦风流，耆英会方始。
寄胡循蜚
作者：宋荦
朝代：清
体裁：五言律诗

忽忆西湖客，端居岁月淹。波光连小苑，山色满虚檐。斗箸莼丝滑，弹筝玉指纤。何时能过访，赋笔许同拈。
寄题曹子清户部楝亭三首·其一
作者：宋荦
朝代：清
体裁：七言绝句

燕山老桂蠹不青，三槐堂前槐亦零。惟有白门楝树好，六朝山色一茅亭。
寄题曹子清户部楝亭三首·其三
作者：宋荦
朝代：清
体裁：七言绝句

楝亭好景白门稀，楝亭新诗不敢挥。只向诚斋乞一句，南风紫雪栋花飞。
寄题曹子清户部楝亭三首·其二
作者：宋荦
朝代：清
体裁：七言绝句

婆娑老干已成围，记得青青拱把时。绕树千回清泪堕，楝亭可是岘山碑。
寄黄梨洲徵君
作者：宋荦
朝代：清
体裁：七言律诗

文献南雷尚未湮，望从却聘愈嶙峋。忠端气节传先世，颇及交游号党人。大业名山惊乍拜，暮年撰杖拟相亲。中原前辈风流在，已自垂髫向往频。
寓寺晚步王阮亭以西山诗见投走笔奉答次集中卧佛寺韵
作者：宋荦
朝代：清
体裁：古风

禅房睡初足，微飔洒空林。缥缈落幽磬，泠然哀玉音。支筇步苔径，拂石坐槐阴。故人枉高唱，乃自西山岑。吟咏当日夕，万象森沈沈。冰雪色在手，兰蕙气盈襟。始知簪绂客，独抱云霞心。操弦将属和，愧此清庙琴。
对月和孙韦金次王半山题白雪楼韵
作者：宋荦
朝代：清
体裁：古风

听风听雨连三春，见月恒同见日少。海棠花下记持觞，曾睹娟娟一眉小。閒园新霁月乍盈，此际何分夜与晓。万籁无声惟蛙声，虽有此声不觉扰。栏花径竹影婆娑，百尺髯翁独矫矫。二更欲尽三更来，时见飞星惊宿鸟。美哉明月如佳人，光彩四溢霄汉表。步檐高咏老瞒诗，乌鹊南飞树三绕。
将抵里门途中苦雨二首·其一
作者：宋荦
朝代：清
体裁：五言律诗

咫尺淹归骑，荒村暮雨声。愁眠曹叔邑，梦绕宋王城。野店牛羊聚，虚檐鸟雀争。出门泥滑滑，翻羡雪中行。
将抵里门途中苦雨二首·其二
作者：宋荦
朝代：清
体裁：五言律诗

入夜响滂沱，空房水气多。也知田父喜，其奈客愁何。红烛消残夜，清樽发浩歌。横流前路满，闻说涨黄河。
将游西山谢方山送酒
作者：宋荦
朝代：清
体裁：七言绝句

结伴看山待诘朝，故人新酿寄来遥。全椒道士真输我，不得苏州酒一瓢。
将至都门寄阮亭祭酒
作者：宋荦
朝代：清
体裁：五言绝句

旷望长安道，春风啸咏还。故人如问讯，袖里有盘山。
小华道人一池春绿墨
作者：宋荦
朝代：清
体裁：古风

隃麋媚分宜，万杵光奕奕。春绿象曲池，品欲加尺璧。冰壶秋月胸，磨啜亦何惜。
小圃
作者：宋荦
朝代：清
体裁：七言排律

身虽尘坱兴沧溟，小圃柴扉尽日扃。是处萧閒堪独往，朅来朱墨喜初停。穿林曲折凭双屐，傍水倾敧有一亭。泉出池隅澄似练，轩开松下泛如舲。菁葱北望分邻树，空阔东偏对射听。墙角楼桑纷羽葆，风前径竹列竛竮。疏梅丛桂柯交叶，国色天香尹并邢。杂本四时移虎阜，名葩千里走园丁。西羌赐果虬盘架，南海甘蕉凤展翎。上客勾吴数晨夕，旷怀彭泽仰仪型。沈酣尚忆婪尾宴，节序将看河鼓星。已觉佩缨无顾恋，更饶酬唱是家庭。昂藏高格偕孤鹤，偃卧清宵弄湿萤。矢口吟成追白傅，沧浪烟月上遥汀。
小孤篇
作者：宋荦
朝代：清
体裁：古风

小孤之山孤且高，干云矗汉何雄豪。崎嵚磊落远难辨，惟见千寻玉笋穿江涛。我来探奇乘渔舠，长歌直上如猿猱。攀萝扪葛踏阴磴，耳边恒听风怒号。大江浩浩何处来，排空倒峡岷山开。洞庭彭蠡相灌注，此山不动真崔嵬。马当横其下，彭郎跨其旁。匡庐五老拱而立，云烟出没遥相望。山腰有飞阁，绣柱映彫甍。金支翠旗光闪烁，神之座兮何峥嵘。临风倚杖兴无穷，振衣直欲凌苍穹。孤亭如笠峙峰顶，俯视吴楚青濛濛。夜静鼋鼍触石壁，秋高鹳鹤鸣霜枫。白鸥鸟鬼不知数，衔鱼哺子悬崖中。小孤胜如此，大孤复何如。江天空阔看不极，白日西江月初。吾生愿此老樵渔，采山钓水歌归欤。安能奔走风尘朝复暮，令人摧眉折腰有志不得舒。
小灵璧研山
作者：宋荦
朝代：清
体裁：古风

磬石黝以奇，崒嵂傍砚匣。髹几发翠岚，盈咫罗巫峡。方之小九华，幽赏未云乏。
少年游·清明
作者：宋荦
朝代：清

禁烟时节好花开。客思暗中催。几树垂杨，一庭芳草，小雨燕初回。春光记得江南早，林际倒深杯。杏子衫轻，藕丝裙软，游女踏青来。
尹山书酒间举杯向余曰仆明年五十矣请从高达夫五十学诗余闻而壮之口占以赠
作者：宋荦
朝代：清
体裁：古风

有唐高达夫，五十而学诗。兹事传说久，人每艳称之。余友和靖裔，皎皎冰雪姿。雄谈耳热后，霜髯当肩披。今年四十九，愿效达夫为。我闻君此语，旷哉怀抱奇。非同龌龊子，祇从流俗期。朝吟花一朵，暮吟酒一卮。风骚供鞭挞，终以诗名垂。始虽沦一尉，旄节行可挥。三吴山水窟，是处留清晖。即目得诗本，摹写良所宜。请君振高唱，毕愿复奚疑。
屈指
作者：宋荦
朝代：清
体裁：七言律诗

屈指将成八十翁，扶持犹未谢双童。谈禅社结烟波上，谒帝心悬霄汉中。游屐拟追刘秘监，学书恒愧杜祁公。偶携坐具空亭畔，领略荷香月正东。
山呼
作者：宋荦
朝代：清
体裁：七言律诗

岭外禽名唤亦奇，苍衣素颊性多知。漫将翠羽誇鹦鹉，祇觉清音夺画眉。瘴海旧林归梦远，朱笼斜日向人悲。一声婉转西风冷，玉辇空山有所思。
山店用沈绎堂太史壁间韵
作者：宋荦
朝代：清
体裁：五言律诗

策马来山店，临风坐酒家。阴轻槐渐叶，香远麦初花。赤日空林外，黄尘古道赊。西湄无恙在，秋水忆蒹葭。
山斋
作者：宋荦
朝代：清
体裁：七言律诗

庭隅危石竞巉巉，石上苍松映碧杉。登眺无烦寻五岳，晨昏长此对千岩。风前云气来书幌，雨后苔痕照客衫。一卷南华堪累月，满阶秋草不须芟。
岁暮喜周屺公过访即留小饮次日同至北兰寺看雪次见赠原韵二首·其一
作者：宋荦
朝代：清
体裁：古风

天寒山棱削，岁晏江流清。萧辰坐滕阁，怀抱何峥嵘。故人千里来，帆与孤鹜争。相见嗟我老，君颜仍玉英。读君赠我句，如露沾金茎。拂拭漫堂榻，倾杯话平生。梅花烂然开，无限冰雪情。
岁暮喜周屺公过访即留小饮次日同至北兰寺看雪次见赠原韵二首·其二
作者：宋荦
朝代：清
体裁：古风

朔风吹倒人，江徼忽凛冽。相携策马去，饱看北兰雪。竹屋压欲摧，池冰迥澄澈。啸歌杂诙嘲，顿慰七载别。高文晚愈妙，堪追韩杜杰。品泉涤俗韵，论研得怡悦。禅语叩参寥，君优我维劣。
岁暮对雪用王元之除夜寄罗评事韵二首·其一
作者：宋荦
朝代：清
体裁：五言律诗

何处厌原山，江城一皓然。残蕉当径矗，孤鹤背风眠。萧摵公馀地，峥嵘岁暮天。欲将新熟酒，分给钓鱼船。
岁暮对雪用王元之除夜寄罗评事韵二首·其二
作者：宋荦
朝代：清
体裁：五言律诗

几曰即朝正，寒威凛剑棱。云深南浦驿，烟断北兰僧。社鼓喧江舫，官梅簇画灯。长歌容键户，双戟结轻冰。
岁暮放歌用元遗山游黄华山韵示诸友
作者：宋荦
朝代：清
体裁：古风

小儿灯下笑挽须，阿爷真个成衰翁。晓对厌原起叹息，芒鞋那蹑青芙蓉。此间发愿信天耳，虚无因应余何功。朅来诏蠲租之半，冰雪已过开春容。簿领朱墨纷且却，逼除庭户披和风。年年锁印一酬倡，还以酒浇磊隗胸。愚谷虽老熊豹姿，众宾意气凌长虹。钱塘少君传赋草，畴昔惊倒新城公。呜呼终岁困辕下，高谈今并焦遂雄。食单颇讶备方物，龙猪辽菌放箸空。自顾一饱亦良易，西陂鱼麦况未穷。搔头忽忆箧中句，次第杏子樱桃红。
岁暮梦游西湖
作者：宋荦
朝代：清
体裁：六言诗

游兴老不可遏，诗瓢永夜凄清。孤山疏梅几树，冷泉明月三更。
岁暮池上用韩子苍次胡元茂馆中直宿韵
作者：宋荦
朝代：清
体裁：古风

文书拨不开，几废食与眠。锁印揩老眼，拟向山水看。东轩坐朝霁，小池风生澜。偶折邓尉花，载泛尧峰泉。吟怀忽跌荡，咫尺烟波宽。惟有池上鹤，刷羽同清寒。
岁暮绝句八首·其一
作者：宋荦
朝代：清
体裁：七言绝句

捷书万里奏明光，吴濞馀氛扫夜郎。诏下金鸡恩似海，西曹三日纵囚忙。
岁暮绝句八首·其七
作者：宋荦
朝代：清
体裁：七言绝句

莫为廉吏世争谈，大厦谁知要杞楠。不信但看于定国，承恩制府又江南。
岁暮绝句八首·其三
作者：宋荦
朝代：清
体裁：七言绝句

石塘新稻雪翻匙，北海鳇鱼斫玉脂。更有老饕堪赋处，熊肪和蜜贮宣瓷。
岁暮绝句八首·其二
作者：宋荦
朝代：清
体裁：七言绝句

松声不敌市声哗，古寺回廊百货奢。一树蜡梅开磬口，他乡还买故园花。
岁暮绝句八首·其五
作者：宋荦
朝代：清
体裁：七言绝句

蟹爪树枝看郭画，藏经纸色辨宣炉。漫言好事囊羞涩，明岁新捐宦户租。
岁暮绝句八首·其八
作者：宋荦
朝代：清
体裁：七言绝句

令弟公车早著鞭，中男诗句效斜川。提携不浅天涯兴，况是升平献颂年。
岁暮绝句八首·其六
作者：宋荦
朝代：清
体裁：七言绝句

不分轻霜上鬓丝，逼除风景羡儿嬉。黄昏灯火仍多事，遍和邻翁岁暮诗。
岁暮绝句八首·其四
作者：宋荦
朝代：清
体裁：七言绝句

雕弓羽箭拜天家，曾猎甘泉遂翠华。老冉冉来怀抱改，焚香扫地是生涯。
岁暮集亦苏堂即席限韵
作者：宋荦
朝代：清
体裁：五言律诗

握算真何补，霜华点鬓新。山僧初荐果，官阁正留宾。心远江湖狎，时艰岁序频。自怜馀赋笔，收拾岭头春。
岁杪谢方山以杏村诗见寄即用集中喜阮亭携孙酂下榻西堂韵
作者：宋荦
朝代：清
体裁：七言律诗

雪满长安画掩庐，故人马颊羡幽居。卅年契阔缘何事，十子风流每怅如。明月入怀惊好句，梅花绕座读来书。白头自顾疏慵甚，汀树溪云也待予。
巩华城候请仁孝孝昭两皇后梓宫旋有事前驱闻同官谢方山将至留此示之用东坡送陈睦知潭州韵
作者：宋荦
朝代：清
体裁：古风

巩华别殿云浮栋，北眺层峦如覆瓮。山陵巨典走千官，羽林杂踏联飞鞚。呜呼两后德孔彰，出祖灵舆帝悲痛。周庐迤逦枕长河，水浅沙明宛流汞。微雨洒道卤簿陈，风卷旌旗闪双凤。故人几日阻同游，顿使中宵托幽梦。维余祇役效前驱，回首春林暝烟重。闻君肃肃逐鹓班，匍匐郊坰来哭送。诗留店壁待和歌，坐听城楼角声动。欲知何处最相思，归途明月盘山弄。
巩华城北新得温泉上命浚源甃池听人往浴赋诗恭纪
作者：宋荦
朝代：清
体裁：七言律诗

巩华城北碧峰前，新甃汤池胜地偏。不比离宫开绣岭，偶来驻跸得甘泉。氤氲气接岚光吐，萧瑟声同佩响传。从此祓除歌帝德，真成寒谷变温年。
己未除夕喜吴远度见过席上有作
作者：宋荦
朝代：清
体裁：古风

今年元日留江东，与君醉卧扁舟中。今年除夕章水上，与君又泛椒花红。人生邂逅亦难得，吾徒令节誇奇逢。当筵一笑快胸臆，羁愁消遣随春风。何以赠我双锦轴，道子图画嗟神工。更有华灯妙剪刻，五枝青玉将无同。张灯悬画但鲸饮，照耀使院惊儿童。此邦暄暖盛花竹，庭梅久已开芳丛。素馨兰蕙相继发，正宜登眺穷崆峒。君言明发趋岭峤，丹青貌取罗浮峰。我亦江头命短棹，乘春谒帝蓬莱宫。赋诗守岁永今夕，无令良会徒悤悤。千门爆竹喧未了，沉沉忽听遥天钟。
席上送袁士旦还芜湖同朱悔人洪昉思赋二首·其一
作者：宋荦
朝代：清
体裁：七言绝句

寒宵樽酒送将归，霜月胧胧照掩扉。明发江乡寻旧隐，一间茅屋傍蟂矶。
席上送袁士旦还芜湖同朱悔人洪昉思赋二首·其二
作者：宋荦
朝代：清
体裁：七言绝句

梅花香冷下风帘，对此翻将客思添。多少故人裁别赋，消魂今夜过江淹。
平山堂二首·其一
作者：宋荦
朝代：清
体裁：五言律诗

路出红桥畔，秋原问蜀冈。穿林寻曲径，拾级到高堂。远岫平襟带，长江得渺茫。呼童扫黄叶，好煮石泉香。
平山堂二首·其二
作者：宋荦
朝代：清
体裁：五言律诗

昔贤良宴会，兹事遂千秋。胜地几兴废，閒云此去留。楼开歌舞外，塔入海天浮。何处雷塘路，萧骚起暮愁。
广泉寺用阮亭题钝庵洞庭诗卷韵
作者：宋荦
朝代：清
体裁：七言律诗

山椒旭日哢春禽，破寺何妨振策寻。荒径有人挑笋蕨，残碑无字纪辽金。禅房叠石吴中手，别院看花世外心。雅爱僧雏能解事，硬黄一幅索清吟。
庐山诗六首·其一
作者：宋荦
朝代：清
体裁：古风

自我来豫章，便结匡庐想。顾为尘网羁，不得掉头往。今晨泊落星，篷窗晴岚荡。岩厓拟攀跻，怀抱辄萧爽。初途背城闉，肃然五老仰。陂陀屡登陟，耳畔清泉响。小住傍松根，山疏时在掌。鹿洞千年踪，弦诵欣吾党。行行促舆夫，乐地兼幽赏。
庐山诗六首·其三
作者：宋荦
朝代：清
体裁：古风

久旷山泽游，冲襟郁以积。出洞偕衲子，展眺意良适。溪攒芋叶青，篱缀豆花白。村农遮道周，儿童窥门隙。酒浆竞跪进，谁忍去尔迫。俄惊三峡桥，截涧卧千尺。断岸俨瞿塘，奔涛撼怪石。亭午炎威炽，桥下任投帻。飙回难久留，更振崖畔策。玉渊得一奇，深潭注寒碧。叶落鸟应救，中藏蛟龙宅。林际开宝坊，钟鱼震幽僻。讲堂倍寂寥，缅怀读书客。连蜷双桂树，攀条足晨夕。解带镇山门，佳话传自昔。我匪苏杨俦，一笑踵其迹。题名倩山人，颠米为辟易。须臾纤月明，松抄翻宿翮。呼酒劳徒侣，流萤点絺绤。
庐山诗六首·其二
作者：宋荦
朝代：清
体裁：古风

洞古之国学，肇兴自南唐。考亭昔主此，垂训何周详。适际尧舜世，大化九域翔。宸翰与赐书，照烛留山冈。繄余沗秉钺，咫尺恒相望。学规藉文敬，愧末亲敷扬。移镇荷新命，来谒夫子堂。诸生肃奔走，特达咸圭璋。劝勉亦云切，廪饩聊薄将。象山讲义利，令人泣沾裳。大哉子朱子，录取置座旁。斯人不可见，后学徒徬徨。洞壑藓花积，桥亭松风长。欲去仍顿轭，愿此抽篇章。
庐山诗六首·其五
作者：宋荦
朝代：清
体裁：古风

精蓝首开先，欲到心甚渴。望见鹤鸣峰，已觉俗韵割。迨至招隐桥，一旦诗意豁。千松夹道迎，虬龙斗空阔。苕华放翠盖，可玩不可掇。路转殿阁雄，欲并山巀嶭。纡回轩槛幽，经营元宗末。浮慕世外游，忍将民财括。转瞬几沧桑，书台蒙野葛。石眼聪明泉，留洗水精钵。煌煌纪功碑，声施何弘达。嘉靖谶良异，观者恒咄咄。涪翁七佛偈，颜柳受鞭挞。墨本旧已藏，苔石今一抹。披寻榛莽中，何处万雷聒。西偏沿涧唇，引溜来活活。忽入青玉峡，奇胜千山夺。绝壁瀑花翻，箭急雪色泼。潭曲神物蟠，静对戒嗔喝。移情海岸同，衣袂沾跳沫。孤亭坐忘归，朝衫此回脱。
庐山诗六首·其六
作者：宋荦
朝代：清
体裁：古风

月落潭上回，入寺月仍见。始知玉峡高，直遮天之半。香台敞宜步，禅室静堪恋。老桂当檐盘，美荫周一院。雪公遗额县，笔势钟张擅。古秀夺华亭，洵足光绀殿。解衣投绳床，声送莎鸡乱。炎官伞未收，经旬苦挥汗。异哉今夕凉，不待秋风荐。空山气候殊，即次眠食便。晓起觅归路，不禁再三叹。兹山灿往牒，云岫夙健羡。三日走山麓，聊识匡君面。何当谢圭组，千峰探欲遍。拾松煮瀑水，息我双翮倦。舍舟复登舟，惆怅猿就槛。回头眺黄岩，飞淙挂匹练。
庐山诗六首·其四
作者：宋荦
朝代：清
体裁：古风

趁晓催游伴，竹舆呕哑喧。削壁望五乳，隐隐辨寺门。缘壁出汲僧，腾掷疑孤猿。谁继憨大师，妙义阐风幡。三叹舍之去，万杉停短辕。当径排古础，惊并石鼓扪。法界启北宋，丈室殊弘轩。昭陵御笔失，颍滨长句存。香饭分一盂，杉影清心魂。僧誇槐京字，导我过荒园。俗书那足贵，乃比玙与璠。盘礴枫树下，啸咏石上蹲。野翁笆篱外，拥瞰头如鼋。秋暑酷未退，何时雨翻盆。行将挹飞瀑，庶涤胸中烦。
庐州张见阳太守以倪高士秋亭嘉树图见贻即用画上韵走笔答之
作者：宋荦
朝代：清
体裁：七言律诗

秋亭嘉树气苍凉，小幅摩挲向霁窗。新寄云烟劳太守，旧分雅俗说吴邦。哦诗读画堪终日，望远临风怅隔江。珍重箧中模本在，萧疏手韵也无双。
康熙乙丑五月驾幸古北口避暑臣荦以通永佥事奉檄修治桥梁途次恭纪
作者：宋荦
朝代：清
体裁：七言律诗

銮舆避暑塞垣行，谷鸟岩花喜气生。一路奇峰莲萼耸，千回流水縠纹明。粗成彴略宽民力，屡驻蓬茅悦圣情。臣职观风当拥彗，忽来灵雨曲尘清。
康熙乙酉扈从恭纪七首·其一
作者：宋荦
朝代：清
体裁：古风

圣皇重民瘼，匪以玩物游。淮黄庆底绩，利赖垂千秋。清口实要害，善后须良谋。有诏二月吉，南幸临河洲。山左荐饥民，几载廑帝忧。哀鸿虽渐集，果遂安全不。巡行载周览，德意剧绸缪。封圻臣忝窃，星驰觐龙斿。仲浅欣就日，当荷颁珍羞。问年启船窗，天语亦何优。野岸赓睿藻，短棹导御舟。被宠忽小极，伏枕惟咿嚘。河堤宸算罢，浦溆宝幄留。凌晨望淮郡，列鼎香烟浮。引缆寂无声，不惊沙际鸥。
康熙乙酉扈从恭纪七首·其七
作者：宋荦
朝代：清
体裁：古风

金山帝所爱，过辄凌其巅。旷望极溟渤，高歌薄星躔。偶将张祜句，挥洒向梵筵。江空有灵物，十尺惊蜿蜒。神龙来谒帝，感召非徒然。左右瞪目视，远近俄争传。前期高旻寺，浮图光烛天。朅来水精域，法鼓声鼘鼘。中夜契妙谛，天藻振大千。青宫钟镛继，朱邸圭璧联。群臣俾赓和，墨彩浮鸾笺。斯盛幸目睹，良亦有夙缘。恭送越大河，常泊龙舟前。河堤训诫毕，官箴以次宣。臣格暨臣荦，独荷帝宠偏。跪奏越境送，少摅此拳拳。恩谕可即止，伫立夕照边。方将伏道左，宸章下河壖。郑重畀臣荦，殊眷空后先。自顾同老马，矢报无由焉。夙夜愈砥砺，庶几晚节全。赐物慎藏弆，御书敬雕镌。他时想西陂，荣光映沦涟。还吴奏谢已，迎銮有三编。奕世奉家塾，长使宝护虔。
康熙乙酉扈从恭纪七首·其三
作者：宋荦
朝代：清
体裁：古风

动静万古字，光燄腾嵯峨。胜地洽宸襟，一棹投山阿。云岩快探历，风榭聊婆娑。明发渡京口，吴山俨娙娥。浒墅箫鼓竞，金昌香花罗。吴民结圣缘，眷注加抚摩。驻跸仍公居，点缀添庭柯。既无供亿繁，亦无羽林诃。流虹届圣节，群进天保歌。官寮肃展谒，剑佩相戛磨。愿天子万年，黄发来番番。愿天子万寿，儿童舞傞傞。我皇但垂拱，大廷列象牺。诸生献诗赋，卷比束笋多。卞璞杂燕石，咸荷一笑瑳。省耕及宥过，具区流恩波。顾瞻薄海内，熙熙游太和。
康熙乙酉扈从恭纪七首·其二
作者：宋荦
朝代：清
体裁：古风

转漕资重臣，使院驻天仗。进献一不受，市肆真无妨。信宿经甓社，牙樯送春涨。迎銮走旄倪，竹西行在望。綵棚飞翚同，灯船游龙状。稍探初地胜，旋进閒园榜。迢迢茱萸湾，离宫赫有伉。高旻钟鱼清，别殿花木畅。皇情得愉悦，圣制写幽旷。露台美汉文，琼花诮隋炀。煌煌日星垂，允媲南薰唱。宣示及从官，恤民帝所尚。微臣病良已，趋侍才却杖。爰代吴民请，敬设虎阜帐。前路即金山，澄江插碧嶂。
康熙乙酉扈从恭纪七首·其五
作者：宋荦
朝代：清
体裁：古风

吾皇天纵圣，百事皆人师。咏歌振大雅，染翰留芳规。宸画乞可得，云汉恒昭垂。臣宝实最夥，骊珠耀西陂。忽惊福寿字，龙鸾下丹墀。跋云老臣荦，年七十有奇。步履尚强健，特书以赐之。茅堂题鱼麦，家庙表令仪。楹帖勖出处，双箑光陆离。解推有后命，恩赉踰等夷。衣冠宠封疆，饮食怜衰迟。御研上品药，骈攽及玻璃。菽乳天厨珍，方法谕使知。禁籞动色告，传写远道赍。臣职未一效，曷克承恩私。感泣但泥首，披陈拙言辞。耿耿此寸衷，惟同倾日葵。
康熙乙酉扈从恭纪七首·其六
作者：宋荦
朝代：清
体裁：古风

辟门有盛典，多士此云集。江左十五子，诗卷臣手辑。献颂者五人，文行素所习。荐牍并诗进，须臾荷收入。遣试就泮宫，引见到御榻。七字得殊遇，京国去何捷。清和趣回舻，好风上帆叶。看山名园留，试茗石泉挹。是时雨泽愆，前路河流涩。号屏忽效顺，甘澍来恰恰。遍野罢桔槔，瞻天著蓑笠。车驾发铁瓮，抗旌过建业。城阙六代遗，烟云三山匝。夹道管籥迎，极望锦坊接。田夫献新麦，停辇聊一捻。所贵农事成，欣然圣衷惬。雨花临高台，长干眺古塔。猗欤大圣人，举事千古压。每过酹明陵，万口传喋喋。阐幽署书额，风示意不乏。归途访灵谷，禅机叩老衲。
康熙乙酉扈从恭纪七首·其四
作者：宋荦
朝代：清
体裁：古风

九峰三泖间，畴昔荷明问。适以元侯请，诏许龙舸进。玉峰临眺馀，军容观重镇。喧阗百戏陈，壁垒连营峻。五茸海隅地，天颜何由近。一旦仰勾陈，万姓耳目震。法驾临世英，供具昭敬慎。灿烂洋茶花，雅助帘栊韵。挍射帐殿开，环侍尽精悍。神箭激流星，英风压行阵。帝子侍朝夕，控纵秉圣训。洞目欣且骇，衰病为一振。休息两奉谕，慰留载叨眷。送驾幸武林，守疆反吴苑。回銮迓垂虹，存问逮荒岸。扶持命臣仆，圣意更周遍。前史睹未曾，感极涕欲潸。
康熙二十年七月二十一日上御瀛台召满汉诸臣汎舟赐宴兼颁彩币有差宴毕仍赐菱藕纪恩二十韵
作者：宋荦
朝代：清
体裁：五言排律

圣主垂衣日，遐荒贡雉年。挽输方济晋，凯奏又平滇。世际唐虞盛，酺宜苑囿前。翠华临太液，白露肃高天。西岭云霞入，南台晀赏偏。千官来络绎，一水渡潺湲。棹拨青蒲偃，鱼跳碧浪溅。牙樯惊属玉，龙旆映秋莲。路转蓬瀛接，楼开象纬连。铺茵依灌木，张幄对晴川。文绮殊恩及，重霄睿命宣。珍羞传大内，兰蕙簇芳筵。当坐清谈许，行觞跪饮虔。劝酬元老洽，感激小臣先。既醉颁嘉果，言归压锦鞯。遭逢真幸矣，报称岂徒然。执戟蒙先宠，分曹荷世延。属车怀夙昔，执法愧班联。身渐冯唐老，心希定国贤。庆同洛都宴，漫续柏梁篇。
康熙己卯三月十有六日恭纪圣恩诗仿柏梁体
作者：宋荦
朝代：清
体裁：古风

皇帝圣德媲陶唐，三十八载大化翔。边徼宁谧乐时康，曰廑咨警维河防。周巡淮甸区画详，无劳璧马沈宣房。省方励俗来吴阊，赐租肆赦濊泽滂。广搜岩穴宽征商，湖山增胜衢歌扬。臣荦承乏职封疆，瞻觐蹈舞属车旁。拜赐御书恩浩洋，仁惠諴民额臣堂。怀抱清朗褒殊常，临米芾书缭绫光。天马赋卷五丈强，谦德末署仿其昌。墨拓渊鉴龙剂香，淳化阁帖难颉颃。耕织图册勤农桑，豳风七月将无同。载拜箑书闻雁章，骊珠的皪惊奉将。解推宠渥方未央，紫貂狐白分御裳。东珠之帽光荧煌，羔皮之靴出玉床。鹿脯鸡腊珍上方，骈攽罗列酮与羊。是时观者如堵墙，盛事传播到八荒。史臣纪载久愈彰，涓埃何以答圣皇。中心屏营临渊冰，末路刻励讵敢忘。拯救灾患除莠稂，稍酬高厚归故乡，白鸥浩荡浮沧浪。
康熙癸未春河工告成上亲临阅视臣荦趋迎境上途次恭赋二首·其一
作者：宋荦
朝代：清
体裁：七言律诗

几度宸游问浚川，平成今遇锡圭年。天心总为苍生系，庙算真超大禹前。蟹舍鱼村齐望幸，汀桃岸柳各争妍。久膺旄节惭无补，清静惟期效昔贤。
康熙癸未春河工告成上亲临阅视臣荦趋迎境上途次恭赋二首·其二
作者：宋荦
朝代：清
体裁：七言律诗

勾陈停处省耕桑，圣主忧勤久愈彰。少海远依宸幄至，重离共仰属车旁。问安绮陌晨昏肃，授简春风翰藻香。一事拟从天上乞，西陂烟水任相羊。
康熙癸未春河工告成上亲临阅视臣荦趋迎境上途次恭赋二首余四十七年前与候官谢孝廉尔元订交辇下后尔元自柳州司理归余正判黄州盘桓数日而别又二十馀年弃世今其子孝廉清裁令武进得所著岭外诗读之感悼慢赋二首·其一
作者：宋荦
朝代：清
体裁：七言律诗

杵臼交情记柳湖，玉瓶浭酒几回沽。花前坐具晨昏接，辇下吟鞭意气殊。健笔君元追子厚，漫游我自吊髯苏。临皋夜雨重逢日，剪烛东斋兴未孤。
延熹华岳庙碑歌
作者：宋荦
朝代：清
体裁：古风

迢遥太华参金天，虞周巡幸禋祀虔。集灵宫建炎汉代，饰阙载纪延熹年。望仙门下耸赑屃，隶书壮伟蛟螭缠。经始者谁袁太守，市石者谁从事迁。郭香察书义莫辨，徐洪考究终茫然。端严自可配白帝，奇古直欲追周宣。无论史晨与韩敕，撇画巴开光和先。桓灵秕政令人恨，斯文颇盛千秋传。片石不随钟簴改，精光奕奕射岳莲。后来好事录金石，上絜斯邈邕随肩。有明中叶遭掊击，神物消灭同飞烟。关中秘藏或一二，剥落那得骊珠全。此本宋拓缺仅十，一字可博一金钱。河北金吾老爱此，摩挲珍比琼琚璇。何幸鸿宝入我箧，虹光顿压书画船。寄语郭髯赵崡二，子道于今好古应让西陂专。
弘济寺访蒲庵道人次杜于皇韵
作者：宋荦
朝代：清
体裁：五言律诗

一棹破江光，扪萝到上方。岩深石作屋，地僻水为乡。鸟雀空林静，茶瓜夏日长。吟诗偕老衲，清磬下回廊。
张水部晴峰雷琴歌
作者：宋荦
朝代：清
体裁：古风

絙桑以来纷制作，国工好手不记名。有唐雷氏起蜀郡，妙合变化通神明。时代悠悠已千载，遗制犹复传冰清。所嗟赏音杳难觏，尘埃碌碌埋精英。景州张公僻好古，焦尾适遇中心惊。徽轸脱落弦断绝，世人那解无弦声。司空清俸不复惜，解囊买得千金轻。吴门奇士善髹洗，疏剔空窍劳经营。凤池乍启露款识，大唐雷氏刻画精。修治完好一再鼓，泠然肘后松风生。胜日高堂会嘉客，赋咏题遍名公卿。平原冯君擅八法，更合众作驱墨兵。松雪妙楷入神化，一物数绝相兼并。余也嗜痂亦有癖，论辨古器甘如饧。矧兹七弦具妙理，搏拊可使心和平。几时从君沧海岸，流水一曲移吾情。
归云洞
作者：宋荦
朝代：清
体裁：五言律诗

不尽登临兴，新晴肯遽还。侧身山谷里，扪葛洞门边。石乳时时雨，松阴处处烟。黄昏仍倚杖，片月向人悬。
录欧公思颍诗为一帙讽而赋之
作者：宋荦
朝代：清
体裁：古风

欧公宦游每思颍，集中备载思颍诗。坐怜缨佩久羁束，拟寻渔钓浮涟漪。南都中书历多载，十有三首琼琚词。迨亳及青三年耳，中间吟咏实过之。年益加老心益迫，千秋想见公风期。我官于南将二纪，清梦往往落西陂。缚桥结屋野岸阔，捞虾打鸭扁舟宜。县车以届愿未遂，以今视昔增怅而。沧浪亭上月照席，述鹿轩畔花盈枝。是处取公诗再读，口为流沫情为移。会须请急赋归去，耆英几辈相追随。此诗此志喻者少，只应辇下渔洋知。
往岁畅春苑启事常随午亭先生出西便门公重出此门感旧有作远道见寄走笔奉答
作者：宋荦
朝代：清
体裁：古风

少陵昔出金光门，后来重过忧思繁。东坡五字答公择，彭门会合曾为言。古人风义皆如此，此道今人谁复敦。午亭先生行古道，顾余情实逾弟昆。别来一载念甚渴，彼此酬倡劳梦魂。今晨西陂除架了，忽枉雅调来荒村。为言启事便门过，忆昔与我同短辕。朅来载经增怅惘，风花辇路依然存。清辞健笔远相寄，宛如握手笑语温。余正停云欲有赋，神契直并居易稹。清泠池水清见底，哀雁叫侣黄叶翻。千回孤咏胜服药，幽忧之疾一朝伸。菊英满把霜月上，何当此夕同倾樽。
得李梅崖中丞报书书尾附一绝奉酬六首·其一
作者：宋荦
朝代：清
体裁：七言绝句

京华文酒剧周旋，上谷重逢揖马鞭。别后真同少陵句，中閒消息两茫然。
得李梅崖中丞报书书尾附一绝奉酬六首·其三
作者：宋荦
朝代：清
体裁：七言绝句

武昌杨柳自依依，一片冰心物望归。载拥旌幢南浦去，顿教山水发清晖。
得李梅崖中丞报书书尾附一绝奉酬六首·其二
作者：宋荦
朝代：清
体裁：七言绝句

扈从河堤葭苇中，故人言笑暂时同。不道行踪类飞雁，断行南北又乘风。
得李梅崖中丞报书书尾附一绝奉酬六首·其五
作者：宋荦
朝代：清
体裁：七言绝句

前月裁书远寄将，今朝锦字报吴阊。书尾骊珠惊错落，朗吟清夜向沧浪。
得李梅崖中丞报书书尾附一绝奉酬六首·其六
作者：宋荦
朝代：清
体裁：七言绝句

旧游落落已晨星，蚕尾尚书尚典型。振触原鸰无限恨，如麻老泪一时零。
得李梅崖中丞报书书尾附一绝奉酬六首·其四
作者：宋荦
朝代：清
体裁：七言绝句

追思滕阁十年馀，此际高风愧不如。一事后先堪比调，双睛长自对匡庐。
得梁曰缉侍御报书却寄
作者：宋荦
朝代：清
体裁：古风

鄢陵先生梁曰缉，风格崧高并嵬岌。年未五十解组归，勇退谁能似此急。庵结老学不窥园，剥啄何人许拦入。昔余需次金明门，冷炙残杯每沾及。君方岳岳冠惠文，邸舍一樽将我揖。晨夕厨俊快追陪，尧峰之叟手频执。贵游车马不暂停，我辈闭关类虫蛰。有时雄谈到五更，僮触屏风蛬语涩。别来忽忽三十年，旧雨相思祇于邑。前一寄书恐莫达，千里报章如取给。中閒引喻讵敢承，人物王汤邈阶级。计日笑谢碧油幢，同向烟波著蓑笠。讲解孝经君语谦，钻研知遍经史集。曰余虽老愿执鞭，遥望陶城几伫立。
念奴娇·夏日，同徐方虎、周广庵、弟子昭游龙泉寺，即席有作
作者：宋荦
朝代：清

清和新霁，杖孤筇、野外追随上客。望去琳宫千树里，磐响乍传遥碧。山色当门，葵花盈砌，到此尘嚣隔。衔杯籍草，赏心更拥图册。谁道冠盖京华，偏容吾辈，泉石留行迹。醉后看松过别圃，细雨沾衣将夕。公瑾风流，伟长词赋，此会高今昔。岑参兄弟，愿言常奉游屐。
怀西湖次东坡原韵
作者：宋荦
朝代：清
体裁：古风

西湖东南美，游眺多高贤。白苏两寓公，领略得其全。繄余爱山水，出郭疾病捐。譬彼蜂就蜜，所性良由天。盘山与庐阜，入手自往年。西湖咫尺耳，徒闻好事传。今夏六月中，缅想荷花鲜。秋怜湖上峰，娟秀萦云烟。何待段桥畔，桃柳争芳妍。晴空每矫首，清夜或废眠。几日冷泉亭，佳茗手自煎。一枝老藤杖，须趁腰脚便。胜地如胜友，堪结岁暮缘。鸭觜船易买，已办囊中钱。
怀陶季二首·其一
作者：宋荦
朝代：清
体裁：七言绝句

白田遗老推陶季，衰病难邀共酒缸。此际清灯寒雨夜，怀人端属鹿门庞。
怀陶季二首·其二
作者：宋荦
朝代：清
体裁：七言绝句

文酒昔同贾静子，舟车屡接顾黄公。眼底风流亦无数，谁曾横槊建安中。
恭和御制赐荦予告还里诗四首·其一
作者：宋荦
朝代：清
体裁：五言律诗

先皇知遇早，曾奉属车尘。久忝封疆寄，今惭藻鉴真。农歌安晚节，圣制宠微臣。鱼鸟西陂在，同游浩荡春。
恭和御制赐荦予告还里诗四首·其三
作者：宋荦
朝代：清
体裁：五言律诗

轻舟游上苑，过雨净纤尘。亭榭沿流启，林峦入画真。昼长重赐馔，病差敕扶臣。明发清河送，心依塞外春。
恭和御制赐荦予告还里诗四首·其二
作者：宋荦
朝代：清
体裁：五言律诗

宝气光腾箧，龙媒步绝尘。便蕃中使畀，眷顾圣怀真。遇已超前代，恩还感众臣。玉音传问答，一日足千春。
恭和御制赐荦予告还里诗四首·其四
作者：宋荦
朝代：清
体裁：五言律诗

烟水蒙君赐，纶竿谢世尘。藤阴风月渺，花屿笑谈真。图画传高手，耆英聚老臣。耄期乘獬豸，载祝万年春。
恭颂万寿诗
作者：宋荦
朝代：清
体裁：七言排律

万年天子太平春，大衍欣逢协洽辰。表里河山真孔固，升恒日月自常新。虹流华渚先徵兆，电绕枢星早降神。有命自天隆峻极，无为而治轶常伦。从来十有歌君子，自古三多祝圣人。虞夏商周开寿域，东西南朔转洪钧。赤符握后雍熙奏，青简书来美善陈。历服无疆能缵祖，孝思不匮在尊亲。寝门綵舞龙楼夕，阆苑萱舒凤辇晨。明德殿中尝膳旨，宣仁宫里献卮醇。炙来白鹿欢呈尾，脯进黄羊笑启唇。慈圣贻谋传永永，元良垂裕庆振振。鲤庭言动闻诗礼，鹤禁温恭慎笑颦。丕显丕承师不远，重辉重润瑞相因。克昌厥后金枝衍，则百斯男宝训谆。问夜瞻云无日懈，五风十雨有时訢。寸心俄顷周青甸，万里痌瘝达紫宸。亲睦平章光上下，畴咨吁咈敬臣邻。春秋弦诵敦庠序，郊庙馨香洁祀禋。刑省三千执法简，条颁十六教民淳。官方考绩徵龚遂，舆论优贤借寇恂。无党无偏遵路直，有冯有翼弼谟诜。缅思三蘖干天纪，遂发千驺动地尘。迅转秦车驰畅毂，大鸣越鼓扣金錞。王师声罪清渊薮，大将临戎扫棘榛。韎韐未曾瞻至洛，黍苗先已慰来郇。星旗耀日全吞蜀，霜戟凌风直到闽。箭射六麋飞电刷，军摧九虎疾雷震。西开�道绥蛮徼，南辟梨关奠海漘。铜柱朱崖齐向化，龙湖象郡悉来宾。铁桥已立韦皋垒，玉斧还通庄蹻津。紫盖黄旗降已晚，青丝白马悔何悛。走林尽窜昆阳象，营窟前除东郭㕙。况附台湾收岛屿，也随职贡达江岷。封侯相叶头如虎，裂地勋酬手不龟。既筑鲸鲵归凯宴，毕除枭獍解戎袀。敷天共服皇猷壮，群帅能钦庙略遵。何意狼烟明绝塞，又烦鸾辂出重闉。桃花露拂朱旂染，杨柳风牵翠葆纫。三驾阴山奔骇鹿，一临瀚海伏穷鳞。熟筹上策非矜武，但治渠魁可遍徇。雷雨动时开草昧，刚柔交后始亨屯。未裒荆旅淹三载，秖格苗顽逮七旬。西赆南琛纷蹻蹻，梯山航海互踆踆。象胥谁敢不来享，龙德方知自有真。天不阶升高莫并，地非尺度远无垠。堂廉虽肃犹三接，衽席能安及八夤。有此武功何赫赫，矢其文德更彬彬。日新学问空前哲，天纵聪明却介傧。火照青藜宵不夜，珠探赤水旦方寅。左绳右矩禔躬密，玉振金声履道纯。六艺精微尊曲阜，五经同异析成均。每嘉文学如游夏，更饬儒修判孟荀。孝秀书升罗俊髦，圭璋特达黜嚣嚚。譬需巨室梁楹柱，必备良材栝柏杶。梦卜载姜辞钓渭，聘纁来尹罢耕莘。乾乾终日宵衣屡，矻矻穷年旰食频。赤县有储常豫积，苍生无告辄周询。省方裒对临吴越，辑瑞怀柔莅晋秦。赐复普天沾湛露，蠲租率土起荒蓁。眚看棘木春鹰化，仁沛桑田野雉驯。已贮常平供大赉，复留转漕劝吹豳。连年徐泗冲波亟，五载淮扬振廪匀。南亩百千群贷粟，西江十万远输囷。泽飞鸿雁人安堵，吏牧牛羊农乐畇。寅畏治民齐太戊，普施利物媲高辛。关讥末作通平准，税恤商车不算缗。采菲受言因止辇，悬鼗闻善即书绅。衣冠璧水圜桥听，图史金华鼓箧呻。中秘缥缃翻蠹粉，西昆芳润选彪虨。万几多暇奎光焕，二酉馀閒藻制伸。云汉昭回文濯锦，蛟龙飞舞笔钩银。诗如雅颂饶温厚，书使钟王失宝珍。典重瞽宗亲释菜，蜡隆乡饮礼成僎。每行黜陟薰分莸，不使贤愚玉混琎。禹域继离乘橇檋，尧言申巽涣丝纶。桑乾齧岸狂澜横，瓠子冲堤故道堙。铁锁支祁齐下竹，璧沈河伯捷揵薪。渠成燕赵神为助，水汇淮黄绩不泯。草木知春先望幸，梅花如雪又时巡。汾阴宝鼎轻沙砾，成纪黄龙比蛭螾。岂若皇心安海宇，转忘帝力奠河滨。去年全免江东赋，今岁除征皖右民。应见虞廷仪鸑鷟，会觇文囿舞麒麟。南山翠色长蟠岳，北极瑶光自照旻。四十二年恩愈渥，千三百载美谁臻。孤生黄口叨馀荫，窃附青云早致身。德合天人归一统，任参调燮宠先臣。螭头交戟鹓班侍，豹尾随车虬漏逡。报国愚忠蒙鉴拔，居官曲谨仰陶甄。滥竽旄节跻荣膴，揽辔封疆事拊循。未及郑庄能荐士，仅如庾亮不私姻。深惭怀抱褒清朗，实愧诚民奖惠仁。已际时雍收棫朴，尚图岁晚励松筠。都忘柳质因霜悴，惟矢葵心向日申。驽钝岂追千里马，品题空负九方歅。幸逢春日歌鱼藻，敢托秋风想鲙莼。但以衰年堪杖国，或邀盛典许悬轮。天高地厚何时报，海宴河清此日洵。三万二千成一岁，老臣长愿戴灵椿。
悔人之官石泉过吴见访以江上图索题盖取义太白江上吟寓豪举也漫题二绝·其一
作者：宋荦
朝代：清
体裁：七言绝句

木兰之枻沙棠舟，太白高风万古留。羡尔画图轻夺取，也从江上载花游。
悔人之官石泉过吴见访以江上图索题盖取义太白江上吟寓豪举也漫题二绝·其二
作者：宋荦
朝代：清
体裁：七言绝句

蜀道迢迢向石泉，枫桥祖席正霜天。峭帆欲发不肯发，苦索故人诗一篇。
惠山纪游寄子湘
作者：宋荦
朝代：清
体裁：古风

毗陵挂帆得快风，惠山迎人媚如许。老夫游兴忽勃发，藤杖芒鞋勇可贾。初从曲港破澄碧，俄近招提闻粥鼓。入门鸭脚叶乱飞，飒飒晴空来急雨。萧閒法界带岩壑，抖擞冲襟绝尘土。肃瞻祠宇憩杉径，爰探泉源历涧户。一泓古甃酌清泠，香美应知胜牛乳。竹炉遗制争摩挲，鹿柴邻园任容与。荒寒僻境难久留，展眺东山趁亭午。丹房禅室半荆榛，独有浮图峙今古。九龙峰迥阻霄汉，五里湖明辨洲渚。微茫云外是具区，圣姑毛公堪尔汝。下山馀兴不可遏，别苑重过瘦筇拄。良宴屡到嘉树堂，新构偏爱梅花坞。即次思欲委符节，局促人间亦何苦。还舟命酒写所见，回首林峦几延伫。属和好待青门翁，定笑颓唐剑南语。
感遇七首·其一
作者：宋荦
朝代：清
体裁：古风

凉秋丰暇豫，斋居对空林。微雨长苔藓，院宇昼阴沉。仰睇鸿雁翔，俯听蟋蟀吟。抚时恻物变，感叹劳余心。江湖浩漫漫，名山郁岖嵚。祇应游寂寞，沮溺相追寻。
感遇七首·其七
作者：宋荦
朝代：清
体裁：古风

太上有立德，其次有立功。文章亦末事，自古薄彫虫。安能恒诵读，皓首敝帷中。奋起击长剑，斗室生雄风。高歌命樽酒，气欲凌苍穹。岁月不我待，江上彫青枫。欲济恨无梁，俯仰心忡忡。徬徨日终夕，羡彼双飞鸿。
感遇七首·其三
作者：宋荦
朝代：清
体裁：古风

汉代重外戚，田鼢与窦婴。灌夫豪侠徒，爵位各峥嵘。大业既已定，气势还相倾。如何杯酒地，遂使荆棘生。窦氏稍退让，亦多偏党行。凶德适参会，稽福安能平。徒令千载后，史册有讥评。
感遇七首·其二
作者：宋荦
朝代：清
体裁：古风

北窗数武地，蔓草不复除。中有傲霜花，枝叶何扶疏。繁英冒烟霭，烂然照吾庐。采采欲盈把，馨香袭衣裾。晚成有馀美，奚事艳阳初。艳阳桃李开，岁暮将焉如。
感遇七首·其五
作者：宋荦
朝代：清
体裁：古风

昔者郭令公，英风擅八区。功高名亦重，豪奢为欢娱。谁知歌舞场，乃为恬淡图。后世龌龊辈，致身多岐途。一朝遂富贵，金紫耀其躯。堂上锦绣围，堂下剑戟趋。有时明月落，酣饮卧氍毹。百事尽荒废，四顾殊睢盱。翻笑读书子，自守何其愚。嗟哉孰与辩，頫首起长吁。
感遇七首·其六
作者：宋荦
朝代：清
体裁：古风

巫山女粗丑，乃有王明君。峡中寡俊才，屈原撰奇文。灵芝出粪壤，所自安足云。胡为纨裤子，家世誇令闻。俯视蓬蒿士，宛如河汉分。贵者擅其贵，鸡鹜徒纷纭。贱者守其贱，兰蕙同芳芬。
感遇七首·其四
作者：宋荦
朝代：清
体裁：古风

斜阳在庭户，忽已至夜分。空斋烧短烛，耳目净尘氛。萧条风落木，淡荡月穿云。缅彼同怀子，千里隔清芬。愿言采瑶草，寄尔将殷勤。关山渺何许，雁影徒纷纭。中心惄如捣，惆怅楚江濆。
戊寅七月一日梦入山亭看竹旁一人曰此尧峰老人故居也怆然有作醒而仅记末句因足成之
作者：宋荦
朝代：清
体裁：七言绝句

尧峰遗老不可见，梦入空山旧草亭。风梢月影无人迹，剩有秋阴一片青。
戚家堰
作者：宋荦
朝代：清
体裁：七言绝句

远树重重杂暮烟，荒滩流水自潺湲。漫言此地行人少，解甲归农始二年。
戴氏鼎
作者：宋荦
朝代：清
体裁：古风

烹饪著羲爻，象物垂夏纪。时代既杳茫，制作纷变诡。鲁赝或乱真，泗沦未易起。旷望千秋间，鸿宝存有几。戴逵博雅宗，古器藏累累。胡来玉铉珍，光怪动神鬼。马鼠聊记年，饕餮不见尾。体格云是周，秦汉匪所拟。万缗未足酬，百朋岂但已。图绘振希声，咏歌集繁绮。劣眼昩苍黄，什袭未敢启。耳食拱璧名，亦复辴然喜。纪甑无遗形，籀鼓徒屡徙。何如法物传，想见清庙礼。遥羡棐几供，摩弄移日晷。
扈从杂记十二首·其一
作者：宋荦
朝代：清
体裁：七言绝句

迎銮日纪有前编，再扈宸游荷宠偏。天上玉音频问答，愧无文笔继胡铨。
扈从杂记十二首·其七
作者：宋荦
朝代：清
体裁：七言绝句

九重恩赉剧便蕃，貂帽龙袍并上尊。故乡再建宝纶阁，官舍新开赐果园。
扈从杂记十二首·其三
作者：宋荦
朝代：清
体裁：七言绝句

道旁迎谒快瞻云，喜气真从豹尾分。白首中丞还健在，微闻天语告储君。
扈从杂记十二首·其九
作者：宋荦
朝代：清
体裁：七言绝句

最无谓者惟任子，极力排诋自老泉。老臣所遇总格外，诏同宰相挍诗篇。
扈从杂记十二首·其二
作者：宋荦
朝代：清
体裁：七言绝句

郯城四鼓漏声沈，驿骑传呼使命临。不道微臣衰朽质，云霄独系圣人心。
扈从杂记十二首·其五
作者：宋荦
朝代：清
体裁：七言绝句

河堤四幸惠元元，善后经营总湛恩。鸡犬不惊村舍静，銮舆亲历小桃源。
扈从杂记十二首·其八
作者：宋荦
朝代：清
体裁：七言绝句

天厨珍品来络绎，土木上药挹芳芬。绿端眼镜万寿字，郑重还从御佩分。
扈从杂记十二首·其六
作者：宋荦
朝代：清
体裁：七言绝句

御笔颁来讶再三，西陂宝墨秘龙函。一时盛事流传速，已入渔洋续偶谈。
扈从杂记十二首·其十
作者：宋荦
朝代：清
体裁：七言绝句

奎章照烛日星高，海内诸儒仰望劳。剞劂流通非细事，偏容薄劣外臣叨。
扈从杂记十二首·其十一
作者：宋荦
朝代：清
体裁：七言绝句

周庐召对竭愚衷，冲默应知感遂通。谁云廉远堂高处，不与家人父子同。
扈从杂记十二首·其十二
作者：宋荦
朝代：清
体裁：七言绝句

自怜老去遭逢盛，倚马吟成纪事诗。几日一閒真到手，斜风细雨赋西陂。
扈从杂记十二首·其四
作者：宋荦
朝代：清
体裁：七言绝句

故人相遇属车旁，弱岁同为执戟郎。话到承恩先帝日，不禁老泪各沾裳。
扈跸西湖纪事
作者：宋荦
朝代：清
体裁：古风

平生慕西湖，闻说便神王。吴越咫尺耳，七载劳怅望。何意奉宸游，夙怀得一畅。朝出涌金门，耳目忽清旷。水泼葡萄醅，山矗翡翠障。白苏勾留处，西子譬允当。追随豹尾间，未敢策筇杖。圣情廑民依，物外聊探访。御墨洒湖亭，勾陈入云嶂。召许侍从臣，小憩就画舫。亭午独徘徊，迢递闻渔唱。六桥宛沿缘，两峰屹相向。指点从山僧，脱帽回堤上。瞻拜武穆坟，酹酒发悲怆。还过冷泉亭，兀坐茶烟飏。奇峰真飞来，惊叹莫能状。胜地难久停，归趁湖波涨。道人索题诗，留待后来偿。残阳挂断塔，古色落舣榜。薄暮趋行宫，剑佩依仙仗。
折得西陂新发牡丹一枝付孙韦金戏成二绝句·其一
作者：宋荦
朝代：清
体裁：七言绝句

异种天香出画阑，嘉名特赐紫罗襕。折来笑向龙孙道，好把花枝子细看。
折得西陂新发牡丹一枝付孙韦金戏成二绝句·其二
作者：宋荦
朝代：清
体裁：七言绝句

汝叔春风得意时，人言瑞应此芳姿。无多日月三年后，又见西陂挺一枝。
拙道人再以豆苗菹见寄分送诸公并答道人
作者：宋荦
朝代：清
体裁：七言绝句

又拜山菹自上方，几茎吟社许分尝。正值丰台看花罢，一时灯下办诗忙。
拟韦苏州郡斋雨中与诸文士宴集用屺公韵
作者：宋荦
朝代：清
体裁：古风

恭承大藩地，奔走靡馀閒。一雨铃阁静，小类丘壑间。华池带丛薄，曲折堪跻攀。宾从尽时彦，文酒相往还。招邀赋公宴，藻思应刘班。觞至辄复倾，啸傲开心颜。经时扫地坐，有如马在闲。鸿鹄天外慕，簿领座上环。畴能减狱讼，高卧宁市阛。烦襟涤流水，清响来淙潺。友声余有求，况闻鸟閒关。申章聊咏志，寄迹怀空山。
挽周元亮先生四首·其一
作者：宋荦
朝代：清
体裁：七言绝句

梁木秋风一夜彫，江关紫气黯然消。虚传谢傅耽高卧，丝竹东山已寂寥。
挽周元亮先生四首·其三
作者：宋荦
朝代：清
体裁：七言绝句

博雅争推张茂先，秦淮书画载盈船。即今旧物俱零落，遗草犹传祭墨篇。
挽周元亮先生四首·其二
作者：宋荦
朝代：清
体裁：七言绝句

舟移夜壑事难知，孔李通门涕泗垂。多少招贤廊庙客，千秋还让郑当时。
挽周元亮先生四首·其四
作者：宋荦
朝代：清
体裁：七言绝句

令子长安比舍居，南归曾寄数行书。何期生死须臾判，欲赋招魂泪满裾。
摸鱼儿·莼
作者：宋荦
朝代：清

甚江东、绿波无际，泖湖风物尤美。露葵生处春洲远。翠叶紫茎铺水。轻摘起，见说道、参差荇菜浑难比。烟村小市。算只有吴鲜，依稀钗股，好自伴菰米。秋风动、有客天涯徙倚。采芳曾作归计。当时但为鲈鱼脍，何事怅然如此。谁鼓枻。常是那、香羹调向芦花里。樽前漫记。与碧涧芹芽，帘泉玉版，潇洒共风味。
摸鱼子·题迦陵先生填词图，次竹垞韵
作者：宋荦
朝代：清

怪髯翁、骚坛驰骤，笔锋欲断犀兕。生平擅绝红牙句，清致碧波千里。移砚几。对按拍、蘋云一片芭蕉翠。含毫选意。羡白袷才披，乌丝初展，此际了无事。移情处。最是个人纤丽。老鸦飞上双髻。玉箫吹彻迦陵调，声入霓裳第几。珠槵底。甚悟到、诸天幻出婵娟子。空花蜃市。拟呼下当筵，琵琶试拨，划破罨溪水。
数月来闻汪钝翁王勤中恽正叔刘山尉相继谢世洒泪赋比
作者：宋荦
朝代：清

远道频传《薤露歌》，人琴此日奈愁何？宋中耆旧伤心尽，吴下风流逝水多。尘箧只怜馀翰墨，荒坟欲拜阻关河。黄昏铃阁题诗处，忍见空梁夜月过。
斋中三咏 其一 松雪斋集
作者：宋荦
朝代：清
体裁：七言绝句

雅愿终身作蠹鱼，吴兴集刻至元初。华亭小记增珍重，不数虞山旧汉书。
斋中三咏 其三 万道人草书
作者：宋荦
朝代：清
体裁：七言绝句

年少襟期并铁厓，偶然卖字坐中街。剡藤半幅山僧寄，醉墨淋漓亦复佳。
斋中三咏 其二 西园公子琴
作者：宋荦
朝代：清
体裁：七言绝句

当年公子号知音，也学中郎爨下寻。今日登床弹一曲，西园风调未销沈。
斋中赏芍药歌
作者：宋荦
朝代：清
体裁：古风

东风澹荡吹芍药，几日閒园开婥约。重跗累萼相鲜新，独殿春光破寂寞。晓起园丁争送花，竹筐络绎当门遮。一筐千朵朵千瓣，插来屏幛生云霞。俯仰高斋花世界，倾城倾国谁能画。馀花还浸老瓦盆，分送邻翁偿酒债。嗟我当年江汉游，花开不见迥生愁。今也对此堪痛饮，如渑之酒樽中浮。酒阑独把花枝嗅，小史清歌停复奏。春残无计惜将离，惆怅宵来风雨骤。
斋居
作者：宋荦
朝代：清
体裁：古风

穷秋风雨积，茫茫失昏晓。拥被卧匡床，檐前啭孤鸟。披衣启蓬户，干林忽如扫。黄叶满阶除，菊华亦已槁。紫兰落其英，飞萝尚袅袅。顾此岁云晏，抑郁伤怀抱。空帘闭幽独，遗编恣探讨。今古两难名，寒窗荡丛筱。
旅夜
作者：宋荦
朝代：清
体裁：五言律诗

岁晚嗟萍梗，关山策马行。戴星才一饱，闻雁忽三更。灯影兼人静，霜华逼户清。寒梅开欲遍，迢递故园情。
早春喜沧浪僧澄照远道见访适乡僧月溪亦至口占以赠用孙韦金韵三首·其一
作者：宋荦
朝代：清
体裁：七言绝句

玉兰千树杂红梅，领略春光第一回。牡丹曾约沧浪衲，不道先期得得来。
早春喜沧浪僧澄照远道见访适乡僧月溪亦至口占以赠用孙韦金韵三首·其三
作者：宋荦
朝代：清
体裁：七言绝句

大事恒从方外期，高人接迹慰遐思。清琴狂草移情处，正是朝衫乍脱时。
早春喜沧浪僧澄照远道见访适乡僧月溪亦至口占以赠用孙韦金韵三首·其二
作者：宋荦
朝代：清
体裁：七言绝句

曲径深林取次探，西陂也复似江南。空亭怪底云烟起，画卷同披海岳庵。
早春新霁有感用梅宛陵和景彝闰腊省宿韵
作者：宋荦
朝代：清
体裁：七言律诗

循墙几载抱凌兢，随手年光又解冰。绿竹风声传细细，碧天云叶卷层层。閒从帘外移花盎，闹说街头卖纸灯。禅榻鬓丝何限意，谁云不是入山僧。
早春游高元殿
作者：宋荦
朝代：清
体裁：七言律诗

岧嵉殿阁御河湄，早岁来游太乙祠。一自世宗留法驾，几经元老进青词。仙坛寂寞箫声歇，深院阴森柏影移。常日闭门春色里，碧桃开落少人知。
早春燕射六首·其一
作者：宋荦
朝代：清
体裁：七言绝句

首春挍射灌婴城，肃肃官僚待倚旌。不比当年宴滕阁，仅将词赋博虚声。
早春燕射六首·其三
作者：宋荦
朝代：清
体裁：七言绝句

破的将军矢不虚，连槌画鼓一轩渠。行觞就席无矜色，似熟颜公论座书。
早春燕射六首·其二
作者：宋荦
朝代：清
体裁：七言绝句

堂下桓桓将士雄，左支右屈技何工。须知氛祲全消曰，都在雍容旅进中。
早春燕射六首·其五
作者：宋荦
朝代：清
体裁：七言绝句

又见东风入豫章，衰迟无补起徬徨。甘泉倘更从游猎，难挽雕弓射两狼。
早春燕射六首·其六
作者：宋荦
朝代：清
体裁：七言绝句

斜景天开落酒卮，檐花径柳弄芳姿。吟鞭拟向郊坰指，试手先成燕射诗。
早春燕射六首·其四
作者：宋荦
朝代：清
体裁：七言绝句

彘肩生啖酒淋漓，彷佛趋庭蓟北时。旂常功业惭家学，只肖先公两鬓丝。
早春过支硎赵凡夫丙舍用娄子柔访凡夫韵
作者：宋荦
朝代：清
体裁：古风

出游趁新霁，嘤嘤山鸟音。篾舫系野岸，篮舆缘荒岑。石门历曲折，花坞穷幽深。徵士高蹈流，遗构传至今。松风激天际，彷佛闻清吟。僧徒设茗供，自昔君所歆。梅开小宛居，想见此盍簪。展墓芳草积，陨涕浮云阴。载过千尺雪，洒然清人心。
早春送顾侠君应试入都兼寄阮亭侍郎慕庐阁学二首·其一
作者：宋荦
朝代：清
体裁：五言律诗

尔去赋长杨，年才二十彊。声名动京国，特达自圭璋。江雨征帆湿，梅花祖席香。老夫惆怅处，未与泛沧浪。
早春送顾侠君应试入都兼寄阮亭侍郎慕庐阁学二首·其二
作者：宋荦
朝代：清
体裁：五言律诗

正值芳春候，长歌向国门。元诗携在箧，易酒快盈樽。游屐碧云寺，乡心红杏村。故人乐弘奖，遥想过高轩。
早秋杂兴五首·其一
作者：宋荦
朝代：清
体裁：七言绝句

豫章兵火苦侵寻，何限朝廷眷顾心。三载蠲租三十万，江流难并湛恩深。
早秋杂兴五首·其三
作者：宋荦
朝代：清
体裁：七言绝句

刘桢禦变有遗篇，此事当初亦偶然。敢效文成磨石壁，大书深刻向开先。
早秋杂兴五首·其二
作者：宋荦
朝代：清
体裁：七言绝句

武阳陶瓦教当时，碑版煌煌纪牧之。报称愧臣无一可，也从天上荷殊知。
早秋杂兴五首·其五
作者：宋荦
朝代：清
体裁：七言绝句

北兰寺里看山罢，种菜亭边校射归。一事夜来徵左氏，青荧灯火坐书帏。
早秋杂兴五首·其四
作者：宋荦
朝代：清
体裁：七言绝句

读法仙宫月吉趋，先贤祠宇辟东湖。千牛习气都驱遣，甘作乾坤一腐儒。
早饭姊妹桥
作者：宋荦
朝代：清
体裁：七言律诗

霜桥踏去耐春寒，崦里人家作画看。索墅疏林参户外，茅山空翠落檐端。吟情不属怜随牒，归梦难成笑据鞍。此日朝衫真可脱，频将苦笋入盘餐。
春夜舟泊芜湖饮识舟亭
作者：宋荦
朝代：清

岸帻空江上，登临有废亭。槛边看夜市，杯里落春星。故友浑彫谢，渔歌半杳冥。凄其游子意，明发又扬舲。
春夜雨后同袁士旦刘山蔚小饮士旦谈黄山之胜出纪游诗共读之即席有作用范石湖登姑苏台避暑韵
作者：宋荦
朝代：清
体裁：古风

红蔷点幽砌，快值馀春闰。涉江群屐临，闭阁壶觞进。听残丰溜激，坐剪孤檠烬。曰余拥节旄，百事惟任运。旷怀托庄骚，虚声薄厨俊。客谈天都奇，恍已凌千仞。心折五字篇，直斫康乐阵。味怜啖蔗佳，兴同舞鹤振。宿雾林际收，纤月篱根印。屡看头触屏，那顾山童愠。星芒晃酒鳞，卬首河汉近。墨探豹囊秘，砚拭鹆眼晕。聊罄良夜欢，待发远游轫。高风挹彩鸾，遗轩访写韵。
春日书怀用竹垞检讨柳巷杏花歌韵
作者：宋荦
朝代：清
体裁：古风

昔我游双江，匡庐九叠往复经。扁舟泛彭蠡，如鸟张修翎。忽忽回头已七载，孤篷还忆泊落星。朅来客通潞，杖不扶郊坰。簿书搅晨夕，安得愁怀醒。春光九十随手过，如酲桃萼嗟飘零。婪尾行欲放，送花想园丁。漫堂天阴对图画，尺幅徒爱遥山青。墙隅疏柳手所种，稊生金线纷婷婷。参差石竹侵槛碧，灌溉时自携铜瓶。朝来乡心不可按，侧身南望放鸭亭。荷钱铺水苇抽笋，双桨正好寻清泠。冶游岂必羡吴会，竹舆呕哑阗支硎。江湖蓑笠故无恙，一声渔笛何时听。寄书儿曹课种竹，绕屋他日看竛竮。南荣镊白亦良苦，观河吾自憎吾形。隔城回帆闻挝鼓，轻烟一抹连沙汀。闭门科头恣吟啸，氤氲香篆留窗棂。盘空硬句写胸臆，吏人欲进仍须停。黄昏微飔响林末，杨花如雪吹冥冥。
春日偶成同张长人用王雪洲给谏韵
作者：宋荦
朝代：清
体裁：五言律诗

城荒官舍静，晨夕听江声。春晚烟波阔，风高鹳鹤鸣。三年京国梦，万古楚骚情。樽酒脩篁下，窥人片月清。
春日同二客游唐口山三首·其一
作者：宋荦
朝代：清
体裁：五言律诗

偶作邾城客，来寻唐口山。雨添花烂漫，风送水潺湲。怪石环冈立，残云度岭还。趣途偕二妙，衣湿更跻攀。
春日同二客游唐口山三首·其三
作者：宋荦
朝代：清
体裁：五言律诗

绝顶穷幽胜，盘旋入画图。花垂千涧满，峰抱一庵孤。傍灶泉堪酌，窥檐鸟自呼。峄山看不厌，回首日将晡。
春日同二客游唐口山三首·其二
作者：宋荦
朝代：清
体裁：五言律诗

霁后春光好，山椒杖策过。径纡封碧藓，洞古隐青萝。岚翠侵衣袂，樵声答啸歌。断虹天外挂，流影入岩阿。
春日同叶公霖游支硎华山五首·其一
作者：宋荦
朝代：清
体裁：五言律诗

溪涨桥难越，轻舠野岸停。晴光迎瘦策，曲径入支硎。马迹侵苔碧，僧庐荫竹青。一翁年八十，长啸振岩扃。
春日同叶公霖游支硎华山五首·其三
作者：宋荦
朝代：清
体裁：五言律诗

春半法螺庵，梅花蕊尚含。干盘惊户牖，香冷杂烟岚。看竹怜幽梦，登楼作小参。几多飞动意，还向翠微探。
春日同叶公霖游支硎华山五首·其二
作者：宋荦
朝代：清
体裁：五言律诗

无复寒山主，荒凉小宛居。留云空阁在，卧礀老梅疏。古墓人谁到，飞泉雪自如。清诗传祭酒，吟罢一欷歔。
春日同叶公霖游支硎华山五首·其五
作者：宋荦
朝代：清
体裁：五言律诗

石佛岩边坐，千峰落照间。未能邀月上，聊此放歌还。羁旅又新岁，烟波空旧湾。一灯官阁下，觅句似僧閒。
春日同叶公霖游支硎华山五首·其四
作者：宋荦
朝代：清
体裁：五言律诗

石隙泉流迸，松阴磬响传。峰围深殿肃，花覆断墙妍。初地留天藻，空山閟沼莲。所嗟三十载，法席几回迁。
春日同汤潜庵介山弟至儿过圣安寺小饮有怀高念东先生
作者：宋荦
朝代：清

草色才青放马蹄，春风随意过招提。旃檀又拜诸天像，杨柳兼寻几曲堤。精舍闲花留对酌，空墙醉墨和前题。旷怀不见香山老，回首双林落日低。
春日同汤潜庵介山弟至儿过圣安寺小饮有怀高念东先生
作者：宋荦
朝代：清
体裁：七言律诗

草色才青放马蹄，春风随意过招提。栴檀又拜诸天像，杨柳兼寻几曲堤。精舍閒花留对酌，空墙醉墨和前题。旷怀不见香山老，回首双林落日低。
春日寓遵化有感
作者：宋荦
朝代：清
体裁：七言律诗

燕塞重来感鬓丝，斜阳衰柳动春姿。严城拥节怀亲日，古寺桃灯哭弟时。父老有情相慰藉，云山无恙但凄其。驱车愧作观风使，勉和龙泉一首诗。
春日忆渌波村用至儿韵
作者：宋荦
朝代：清
体裁：七言绝句

几载春风忆敝庐，黏天云水望来虚。何时放鸭亭边去，红藕花中罩白鱼。
春日游翠岩寺四首·其一
作者：宋荦
朝代：清
体裁：五言律诗

涉江遵野岸，策马望层峦。物候芳春好，招寻法界宽。衣涵桃色嫩，心洗涧声寒。多谢田家子，殷勤夹道看。
春日游翠岩寺四首·其三
作者：宋荦
朝代：清
体裁：五言律诗

别院黄茅屋，凄清洗钵泉。淙缘刳木走，响并素琴传。玉版参初地，绳床借晏眠。疏篱蕉影下，步屧惜苔钱。
春日游翠岩寺四首·其二
作者：宋荦
朝代：清
体裁：五言律诗

地自萧梁辟，千年几废兴。断幢随洞失，杰阁入云登。树簇喧黄鸟，檐虚挂紫藤。晨昏孤磬里，羡杀白头僧。
春日游翠岩寺四首·其四
作者：宋荦
朝代：清
体裁：五言律诗

越岭更披榛，厓荒古甃堙。危桥容坐啸，纤月快迎人。烧药怀高躅，支筇了胜因。退寻还有句，瑞不负嘉辰。
春日纪事二首·其一
作者：宋荦
朝代：清
体裁：五言律诗

祈谷当开岁，张灯逼上元。旌旗诸道撤，箫鼓万家喧。远岛输蕉布，深宫启兽樽。升平新有诏，歌舞遍荒村。
春日纪事二首·其二
作者：宋荦
朝代：清
体裁：五言律诗

八载神功著，销兵见此时。献囚符众论，考乐饬专司。上寿徽称备，元储典学宜。为郎虽白首，鸟兽共恬熙。
春日过水月庵同悔人用阮亭少詹壁间韵
作者：宋荦
朝代：清
体裁：古风

霁景佳甚停风沙，首春游屐趁放衙。宝坊城隅不数武，清泉疏树飘香花。追随上客爱幽绝，琴樽聊共开士家。閒房沈约有题字，疥壁谁使参涂鸦。霅溪名笔出行箧，棐几烂漫留奇葩。残阳数尺挂篱落，僧雏屡进雷鸣茶。高歌起舞逞狂态，法鼓取作渔阳挝。禅栖迟暮学摩诘，背痒奚事麻姑爬。南湖蓑笠故无恙，引领天末生咨嗟。黄昏彴略还小住，女墙一抹明轻霞。
春日过灵岩元墓看梅同吴志上心壁道人儿至六首·其一
作者：宋荦
朝代：清
体裁：五言律诗

花事盛江南，看宜蕊半含。春风吹小艇，远岫送晴岚。野店经行好，精庐取次探。提携双蜡屐，谢客未应惭。
春日过灵岩元墓看梅同吴志上心壁道人儿至六首·其三
作者：宋荦
朝代：清
体裁：五言律诗

斜阳照山麓，鼓枻向长河。崦里梅花放，人家酒旆多。溪桥聊待月，画舫忽闻歌。烟水迷濛际，幽香几阵过。
春日过灵岩元墓看梅同吴志上心壁道人儿至六首·其二
作者：宋荦
朝代：清
体裁：五言律诗

千载吴宫迹，青山未陆沉。廊空传响屧，台耸罢调琴。怀抱江湖入，登临感慨深。迢迢香径在，白鸟下波心。
春日过灵岩元墓看梅同吴志上心壁道人儿至六首·其五
作者：宋荦
朝代：清
体裁：五言律诗

未嚼铜坑蕊，还看隧道花。山瓢挹冰雪，风袂罥槎枒。危石閒堪凭，游人静不哗。谁将补之笔，貌取此幽葩。
春日过灵岩元墓看梅同吴志上心壁道人儿至六首·其六
作者：宋荦
朝代：清
体裁：五言律诗

最是吾家山，千林一望间。浅深花远近，上下鸟绵蛮。胜友此为别，官衙仍独还。呼儿编蒲草，将句写孱颜。
春日过灵岩元墓看梅同吴志上心壁道人儿至六首·其四
作者：宋荦
朝代：清
体裁：五言律诗

小泊太湖尾，高眠领众香。凌晨扶竹杖，结伴入僧房。仙梵云霄落，宸游涧壑光。相思今一写，倚槛对渔洋。
春日过访叶星期二弃草堂不值二首·其一
作者：宋荦
朝代：清
体裁：七言绝句

柴门寂历豆花香，一曲清池对草堂。常日观鱼人似鹄，也应唤作小沧浪。
春日过访叶星期二弃草堂不值二首·其二
作者：宋荦
朝代：清
体裁：七言绝句

别浦幽幽境愈奇，春风篮舆尔何之。小山丛桂清阴下，想见苍茫独立时。
春日过韩慕庐学士支硎别业不值二首·其一
作者：宋荦
朝代：清
体裁：五言律诗

携得一双屐，来寻半亩园。春风开小径，啼鸟静高轩。迹喜支公接，花同邓尉繁。林间留茗具，何客此清言。
春日过韩慕庐学士支硎别业不值二首·其二
作者：宋荦
朝代：清
体裁：五言律诗

主人不相见，斜日独淹留。巢入云烟结，春回涧壑幽。折花应惜手，藉草任科头。何日城南会，联吟愿许酬。
春日雨中同靳熊封儿至过沧浪亭二首·其一
作者：宋荦
朝代：清
体裁：五言律诗

客有来南国，亭因问北埼。三人同策杖，一雨恰沾衣。溪水春全涨，梅花湿不飞。观鱼高韵在，临眺独依依。
春日雨中同靳熊封儿至过沧浪亭二首·其二
作者：宋荦
朝代：清
体裁：五言律诗

尚有蕲王庙，难寻梅氏园。回廊聊听雨，小院一开尊。绣岭生遥慨，沧浪且避喧。胡为君又去，愁思满川原。
春日雨中用至韵
作者：宋荦
朝代：清
体裁：五言律诗

溟濛江上雨，正是插秧时。种树催辛秀，联吟拟退之。涛应翻古井，柳欲暗丛祠。惆怅遨头阻，空馀弄酒卮。
春日雨后游华山伍氏隆池山堂因过合流庵感旧有作
作者：宋荦
朝代：清
体裁：古风

山行雨后佳，是处泉声作。千岩若膏沐，石磴松花落。谁家丙舍傍，柴扉隐丛薄。桂枝低罥衣，藓色碧迎屩。堂开崦里幽，署书蛟龙攫。位置得真趣，总不事雕凿。谷雨烂天香，风景缅嵩洛。玉茗杂紫藤，赵昌笔难著。何须问主人，园丁颇不恶。矢口诗种树，直压橐驼郭。古迹谙隆池，远岫指莲萼。跪言木犀开，洒扫待觞酌。一笑舍之去，清兴更踊跃。邻寺访旧游，振策入寥廓。门敧柳半存，栏败花偏灼。钟鱼昼无声，惊湍自喷壑。年光等飞埃，三纪恍犹昨。老僧如野鹿，见客不住脚。会合念朋好，风流怅寂寞。向夕命归舻，沈吟返铃阁。
春日雪后西苑启事
作者：宋荦
朝代：清
体裁：七言律诗

晶莹雪色带云沙，启事郊宫听晓鸦。天外群峰真削玉，苑中春树乍开花。攀藤日下情愈恋，种麦原头兴自赊。好待夭桃红泼眼，诗瓢酌酒送年华。
春晚过沧浪亭四绝句·其一
作者：宋荦
朝代：清
体裁：七言绝句

游鱼雨后撇波声，宛转溪桥拄杖行。一段斜阳明野岸，菜花时节正宜晴。
春晚过沧浪亭四绝句·其三
作者：宋荦
朝代：清
体裁：七言绝句

逶迤石磴坐清阴，数罢鱼儿听鸟吟。五年白首姑苏客，一样轻舟野服心。
春晚过沧浪亭四绝句·其二
作者：宋荦
朝代：清
体裁：七言绝句

荒冈野水无人境，亭外閒花次第开。却笑吴侬真好事，送春都向此中来。
春晚过沧浪亭四绝句·其四
作者：宋荦
朝代：清
体裁：七言绝句

虎丘歌板中秋夜，元墓梅花惊蛰时。不似此亭多古意，到来先办一篇诗。
春杪苦雨忆长安故人二首·其一
作者：宋荦
朝代：清
体裁：五言律诗

坐向雕栏畔，天香衣袂侵。千村将刈麦，三月忽愁霖。丘壑蒙恩日，晨昏望岁心。且同方外客，闭户弄清琴。
春杪苦雨忆长安故人二首·其二
作者：宋荦
朝代：清
体裁：五言律诗

忆昔淹京国，英游载酒频。飞腾当圣代，迟暮有佳人。赠别还留句，相思又送春。西陂烟水遍，伫立向通津。
晏子披裘图为魏环溪先生题
作者：宋荦
朝代：清
体裁：古风

文胜末俗奢，纷靡不知止。镂簋而朱纮，仲父犹为此。勋业诚烂然，器小盈易尔。何如示俭德，剂世齐晏子。一裘三十年，敝之而后已。身不满六尺，衣裼最约矣。尚惧怙侈生，况乃大于是。观其相三君，显名炳良史。深知越石贤，解骖脱绁缧。啬已以施人，士争乐为死。千载慕高躅，愿同执鞭士。
晓发句曲望茅山
作者：宋荦
朝代：清
体裁：七言律诗

于役全将俗韵消，晓风残月望来遥。凄清行潦侵山脚，明灭轻烟界树腰。饭进老农新穫稻，诗寻野店旧题桥。茅君咫尺无由觌，空挹晴岚向碧霄。
晓起
作者：宋荦
朝代：清
体裁：七言律诗

晓起兀坐南轩前，物华满目相新鲜。海棠斑斑红点地，栝柏郁郁青参天。屋上鸣鸠亦何意，篱边戏蝶真堪怜。十日五日望雨急，喜尔云气来飘然。
晓起
作者：宋荦
朝代：清
体裁：古风

朝阳欲上云气寒，江湖一望波涛宽。哀雁去楼不盈尺，疏竹摇风才数竿。天涯岁暮倍惆怅，孤身小院仍盘桓。樽中有酒须尽醉，昨日菊花今日残。
晚凉
作者：宋荦
朝代：清
体裁：五言律诗

晚凉疏雨罢，风物届新秋。无数湿萤闪，几株邻树幽。藤方攀辇下，藓欲铲犁头。未识家园里，葡萄已实不。